ועדת הכלכלה, כנסת 20, פרוטוקול מספר 73, 2015-11-02 09:30

איתן כבל: אנחנו עוברים לנושא המרכזי שלשמו התכנסנו בשעה זאת.

איתן כבל: אני שמח לפתוח את הדיון בפרק ד', סעיפים 13 ו- 14 (רפורמה בענף הפטם), מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנת התקציב 2015 ו-2016), התשע"ה-2015.

איתן כבל: ברשותכם, אני רק ארצה לומר לכם כמה עניינים: מתנהל שיח מאד אינטנסיבי כדי לנסות ולקדם את התהליך בהבנה ובהסכמה, וברקע כל הזמן - אני אומר לך יוסי וולפסון וכל החברים כאן, מבלי לשמור או ללכת למקומות שגם אתם, אין לכם ענין שיגיעו לשם.

איתן כבל: זה כל הזמן ברקע, ואני גם דואג לשמור את זה ברקע הדברים.

איתן כבל: העניין הזה של הצעת החוק הזאת, מייצר המון עניינים לא פשוטים ומורכבים.

איתן כבל: ובסופו של עניין, אני יכול לומר לכם שאתמול בערב, בשעות הערב המאוחרות מאוד, התכנסנו במשרד האוצר וניסינו פשוט כדי שאנשים ישילו מעליהם כל מיני עקבות וכל מיני תפיסות שכל אחד מגיע לשולחן, מתוך כוונה כנה להגיע להבנות שיקדמו את הענף.

איתן כבל: זה לא רק לקדם את הענף, זה קודם כל, אני אומר את זה מהמקום שבו אנחנו מדברים על כך שאזרחי מדינת ישראל יזכו לקבל מוצר שהוא נגיש להם.

איתן כבל: ובסוף בסוף, הרי זה לא משנה מה דעתי או בעניינים אחרים כאלה ואחרים.

איתן כבל: זה דבר אחד, והכל להיעשות בלי שאנחנו פורצים את הגדרות, בצורה מושכלת ומכובדת.

איתן כבל: אז אם אודי אדירי, אתה תרצה, ברשותך, להגיד את הדברים, ננסה לראות איפה אנחנו עומדים.

איתן כבל: אם נצליח להתקדם, מה טוב הוא, נסגור את הישיבה ונשלח את כולכם לעשות את העבודה ולהגיע להבנות.

איתן כבל: אם לא, יש גם דרישות לפיצול, ואני לא ארצה לעשות או לעסוק בשאלות האלה לפני שאני יודע שהדברים האלה– מיצינו אותם עד תום.

איתן כבל: בבקשה אודי.

אודי אדירי: אנחנו מדברים בהצעת החוק הזאת על שני סעיפים עיקריים: סעיף אחד שאומר שבנושא של מועצת הלול, שהיא גוף סטטוטורי, לא יוכל לעסוק במציאות של יצירת הסדרים.

אודי אדירי: הסדרים של ויסות כמויות או ויסות מחירים או ויסות מכל סוג שהוא בתוך ענף הפטם.

אודי אדירי: הוא יוכל לעשות דברים אחרים שהוא עושה בענף הזה אבל הוא לא יוכל להתעסק באמת עם ויסות של השוק.

אודי אדירי: זה הסעיף הראשון שהבאנו בהצעה.

אודי אדירי: הסעיף השני שהבאנו בהצעה אומר שאם יש מגדל שהוא בעל אחזקה או בעל עניין או יש בו בעל עניין של משחטה – אז אותו משחטה ומגדל יכולים להיות בהסדר ביניהם, אין לנו בעיה, אמרנו את זה כמה פעמים אבל אז הם לא יכולים להיות חלק מתוך הסדר של כלל המגדלים בענף.

אודי אדירי: זה שני דברים שנהפכים לאפשריים, ושני דברים שנהפכים לבלתי אפשריים.

אודי אדירי: על פי התיקון שהבאנו, ואני אומר את זה כאן לפרוטוקול: אפשרי שהמגדלים בענף, אפשרי גם שלצורך העניין כלל המגדלים בענף יעשו ביניהם הסדר שהוא הסדר שמווסת כמויות של תוצרת, כפי שמותר בכל ענף אחר, כפי שחוק ההגבלים העסקיים מאפשר.

אודי אדירי: התיקון שהבאנו לא מונע את זה.

אודי אדירי: - -

איילת נחמיאס ורבין: לא מוותרים על התכנון?

אודי אדירי: - - רגע, לא מוותרים על זה שיוכלו החקלאים, שלא באמצעות גוף סטטוטורי של מועצת הלול, לעשות ביניהם הסדרים.

אודי אדירי: זה אפשרי.

אודי אדירי: אפשרי גם לפי התיקון שהבאנו, שלצורך העניין קיבוץ או התנועה הקיבוצית, שיש לה גם מדגרות ויש לה גם ענף רביה ויש לה גם מגדלים וענף משחטות - שתמשיך לפעול בכל האינטגרציה, במבנה של קואופרציה.

אודי אדירי: גם זה אפשרי.

אודי אדירי: מה לא יהיה אפשרי לפי החוק שהבאנו?

אודי אדירי: לא יהיה אפשרי שאותו מגדל, שלצורך העניין הוא חלק מאותה קואופרציה ויש לו גם משחטה או משחטה מחזיקה בו, יעשה הסדרים עם מגדלים אחרים.

אודי אדירי: או זה או זה, ולא יהיה אפשרי שמועצת הלול עצמה תשמש גוף שמאסדר.

אודי אדירי: זה התיקון שהבאנו.

אודי אדירי: זה מה שהבאנו.

אודי אדירי: קודם כל שנבין, זה מה שהבאנו בפני הוועדה.

אודי אדירי: בתוך דיונים שקיימנו, הבנו שיש כאן שני היבטים: היבט אחד שמוטרדים שלא יוכלו לעשות הסדר.

אודי אדירי: אמרנו – יוכלו לעשות הסדר רק לא באמצעות מועצת הלול.

אודי אדירי: כשגוף סטטוטורי, אנחנו לא חושבים שנכון שגוף סטטוטורי ייקח חלק בדבר כזה, מערכות האכיפה שלו, וכן הלאה.

אודי אדירי: הדבר השני, זה הנושא של חוק ההגבלים העסקיים – הבנו שהדבר הזה מאד מטריד מכיוון שעולים ואומרים: אתם בעצם מוציאים מחוץ לחוק את היכולת שלנו לעשות הסדרים, ואולי זה רחב מדי ואולי מחר תבואו אלינו עם הסדרים אחרים, והפכתם אותנו לעבריינים ואולי שלא לצורך.

אודי אדירי: ומה שאנחנו מציעים בהקשר הזה, מה שאנחנו באים בדברים, אנחנו מנסים להגיע להסכמות, זה שההיבט הזה, של ההגבלים העסקיים – שחוק ההגבלים העסקיים, בהקשר הזה, לא יתוקן באופן אוטומטי.

אודי אדירי: זאת אומרת, חוק ההגבלים העסקיים עדין יאפשר למי שיש לו גם משחטה לעשות הסדרים בענף אבל אנחנו חייבים לדעת שזה לא ינוצל לרעה.

אודי אדירי: אני אומר את זה בעיקר כלפי המגדלים הקטנים כי יש טרדה מאד גדולה שאומרת שברגע שזה – אולי הקואופרציות יפגעו במגדלים הקטנים ויתנהגו בהתנהגות שהיא תוקפנית ויעשו דברים מהסוג הזה.

אודי אדירי: - -

איתן כבל: זאת נקודה מאד חשובה שהעלינו אותה בכל הדיונים והעניינים.

אודי אדירי: - - לכן אמרנו שאולי יש פתרון שהוא אולי אפילו טוב לשני הצדדים כי אם הקואופרציות אומרים שנטפלים אליהם סתם, אז לא ניטפל אליהם סתם, ומצד שני ניתן איזה שהוא "קומפורט" למגדלים הקטנים.

אודי אדירי: מה שחשבנו, ואנחנו צריכים לבוא עם נוסח סופי, ואני גם לא אגיד "נוסח סופי" כי בתוך הממשלה עוד יש דברים שצריך להסדיר, זה רעיון חדש אבל שהכניסה לתוקף של האיסור של מי שיש לו משחטה להיות שותף בהסדר, היא תהיה פרורגטיבה שלא תוכל אוטומטית בחוק, אבל היא תיהפך לפרורגטיבה של גופי הממשלה, ואני בכוונה לא אומר כרגע איזה, בהסכמת ועדת הכלכלה של הכנסת.

קריאה: תסביר את זה אודי, אני לא הבנתי.

איתן ברושי: אתה מקים "מועצת לול ב'" עכשיו.

אודי אדירי: אני אסביר עוד פעם - -

איתן כבל: חברים, גם את ההתנגדות לעשות בצורה מאורגנת.

איתן כבל: ..

איתן ברושי: אני הצעתי לך הצעה לסדר ודחית אותה.

איתן כבל: נכון.

אודי אדירי: אני אסביר עוד פעם: תראו, היום חוק ההגבלים מתיר למי שיש לו גם משחטה, לצורך העניין ל"תנובה", שיש לה בחברת-נכדה, יש לה קבלן רביה, והוא מתיר לה היום להיות חלק מהסדר כובל בענף.

אודי אדירי: מתיר לקבלן הרבייה שלה, מתיר למגדלים שקשורים אתה להיות חלק מהסדר כובל בענף.

אודי אדירי: אנחנו את זה רוצים לבטל, רצינו לבטל ורוצים עדין לבטל אבל הבנו שזה משהו שאומרים פה נציגי החקלאים, שיגרום להם להיות מהיום הראשון, כחלק מההתנהגות שלהם, החשודה כהתנהגות לא חוקית, ויהיו לזה השלכות רוחב על עוד ענפים.

אודי אדירי: אנחנו אומרים: בסדר, הדבר הזה לא ייכנס לתוקף אבל מצד שני, אנחנו גם רוצים לדעת שהם לא יתנהגו בהתנהגות שהיא התנהגות "טורפנית" כלפי הקטנים.

אודי אדירי: לכן, נלך מחצית הדרך ונגיד שההתנהלות הזאת היא כרגע חוקית אבל בהחלטה של גורמי הממשלה, ואני בכוונה לא אומר אם זה המשרדים או ההגבלים, אנחנו ב"ניואנס" פה בתוך הממשלה, אבל באישור ועדת הכלכלה של הכנסת יהיה אפשר לקבוע שהדבר הזה הוא בלתי חוקי.

אודי אדירי: אני חושב שזה פעם אחת לוקח אותנו קדימה ושם את הדבר הזה בפוקוס שאני חושב שצריך להיות.

אודי אדירי: - -

יעל גרמן: מי יבקר?

יעל גרמן: מי יבקר כדי להביא את זה לוועדת הכלכלה ולבוא ולומר: תראו, ההתנהגות פה היא בלתי חוקית.

אודי אדירי: אז זה יהיה הממשלה.

אודי אדירי: מי מבין גופי הממשלה, אנחנו עוד צריכים בתוך הממשלה לעשות "פיין טיונינג".

אודי אדירי: זה רעיון חדש שעלה - -

יעל גרמן: צריך לקבוע אמת מידה, צריך מישהו שכל הזמן יבוא ויבקר ויראה את ההתנהלות ויבוא להתריע.

יעל גרמן: אחרת הכלבים נובחים והשיירה תעבור.

אודי אדירי: אני מסכים אתך, חברת הכנסת גרמן.

אודי אדירי: אני מלכתחילה אמרתי שאני מעדיף לקבוע את זה מראש אבל אני מחפש פה איזון שכולם יודעים לחיות אתו.

אודי אדירי: - -

קריאה: זה לעשות כן ולא באותו - - - כן ולא ואולי.

איתן כבל: אבו, בבקשה.

505: תודה אדוני היושב ראש.

505: להצעה הזאת אנחנו הצענו גם את המצב ההפוך, איך מגנים על הקטנים?

505: כלומר, במידה ונוצר קשר שוק הפוך, אזי השרים הרלוונטיים צריכים להביא לוועדת הכלכלה אישור לטפל במצב כי אז שומרים שאין "פיקים", וכולם יכולים לחיות ולהתחרות.

505: צריך לזכור שאם ההגדרה של יושב ראש הוועדה –קיבלנו אותה אתמול בערב, לשמור על הקטנים - חייבת להיות הדדיות גם בזה.

505: זה מה שאמרנו, ושאלת חברת הכנסת יעל גרמן, אני חושב שישנה עדין בעיה בתחום של המידע, וצריך לדעת, שידעו – מועצת הלול יודעת בכל רגע נתון, מרמת הביצה, אפרוח, תרנגולות לשחיטה – הלוואי שמרשם האוכלוסין היה באותה רמת מידע.

505: ולכן, זה הכלי שצריך לעזור לטפל במערכת.

איילת נחמיאס ורבין: אז מה זה אומר, בעצם, אבו?

איילת נחמיאס ורבין: זה מתחבר למה שאודי סיים בו - איך מייצרים את המידע שעל בסיסו אפשר להבין איפה אנחנו עומדים?

505: המידע קיים.

505: צריך לתת אישור לארגון המגדלים להיות מחובר למערכת המידע הזאת בחוק.

505: כל השאר צריך לתפור.

איתן כבל: חבר הכנסת איתן ברושי, בבקשה.

איתן ברושי: היושב ראש, חבריי מהאוצר, אם תנסו להגדיר מהי המטרה כרגע של הרפורמה המקוצצת הזאת, האם כדי לקרוא לזה "רפורמה" או שיקרה משהו?

איתן ברושי: מה התוצאה הצפויה?

איתן ברושי: ירידת המחיר לצרכנים, שאנחנו, כידוע, גם אוכלים עוף ולא רק מגדלים אותו, ויש לנו ענין להוריד מאתנו את הנטל שאנחנו, כאילו, סוחבים את יוקר המחיה על הכתפיים שלנו.

איתן ברושי: לכן, השאלה אם במה שהוצג פה כשרידי רפורמה יש טעם להמשיך.

איתן ברושי: ואני אגיד עוד משפט, אודי – תראו, תתאפק רגע - -

אודי אדירי: אני רוצה להגיד משהו לפרוטוקול, שתדע, כי מה שאמרת מאד מדבר אלי.

אודי אדירי: אני הצעתי הצעה, שאני מוכן לעמוד עליה גם עכשיו, שאנחנו נחוקק את כל החוק הזה כמו שהבאנו אותו - -

איתן ברושי: תנסה.

איתן כבל: סליחה, א"א, אני הבנתי מה שאתה אומר.

איתן כבל: אני רואה באיזו עדינות אתה מתייחס ביחס לאיתן ברושי.

איתן כבל: סליחה, איתן, אני לא יודע כמה צופים עכשיו בערוץ הקיבוץ בהופעה הזאת.

איתן כבל: חברים, אני רוצה לא כל דבר שאנחנו מגיעים אתו להבנות, זה היום הרת עולם וכופפנו האחד את השני.

איתן כבל: אנשים פה ישבו לילות ועבדו כדי לנסות להביא את הדברים בצורה מכובדת.

איתן כבל: אל תיקח את זה, ברשותך, למקום הזה.

איתן ברושי: אני רוצה בכל זאת להמשיך ולומר שאם המוצר הזה, יש לו חיי מדף קצרים, אין יבוא במוצר הזה, אז למה אתם רוצים להגיע במהלך וולונטרי שמוריד את הבסיס של מועצת הלול, שהיא סטטוטורית, לדבריך, לתכנון, ולהשאיר את זה לרצון הטוב ועוד להגיד שברצון הטוב ישמרו על המשק המשפחתי.

איתן ברושי: לכן, איתן, תשמע, השאלה לאן מובילים את הדיון הזה.

איתן ברושי: המסקנה שלי מדיון כזה – א.

איתן ברושי: שיגידו מה המטרה, ובסופו של דבר, מה ישפיע המהלך שהם מציעים על המחיר לצרכן, מצד אחד, ועל שמירת המגדלים מצד שני.

איתן ברושי: דבר שני, אם אין כאן יבוא ואין כאן אורך חיים ומוצר עם חיי מדף קצרים – איך משתלטים על השוק?

איתן ברושי: הכל בוולונטרי?

איתן ברושי: מה, בכל זאת, עם כל הכבוד לנחמיה שטרסלר, הוא לא האיש שמגדיר שזה כמו חולצות.

איתן ברושי: לכן, מה שאני מציע - אני כן מציע, אם רוצים להמשיך לדבר – בבקשה.

איתן ברושי: קודם כל, אני מברך אתכם שירדתם מהעניין של הפטור.

איתן ברושי: זה לא היה סביר שאחרי תקופה קצרה יחזירו את זה לדיון, זה לא בא בחשבון.

איתן ברושי: דבר שני - אם אתם מגיעים למסקנה שצריך לשמור על המשק המשפחתי, צריך לשמור על המגדלים, צריך לשמור על איזו רמת תכנון גם כשאין מכסות כי אחרת זה מוצר שאין לו יבוא.

איתן ברושי: אי אפשר להביא עגבניות מתורכיה, לכן אני שואל: מהם הכלים שאתם מעמידים לשרות מי שנושא באחריות כדי שיהיה רצף של תוצרת לשוק, איכותית ובמחיר סביר.

איתן ברושי: ולכן, ההצעה הזאת – אני לא מציע שיושב ראש ועדת הכלכלה ינהל את המשחטות עכשיו.

איתן ברושי: זה פשוט לא הגיוני.

איתן ברושי: תודה.

איתן כבל: תודה.

איתן כבל: חבר הכנסת חיים ילין, בבקשה.

חיים ילין: קודם כל, אני לא מתערב בדיונים שהיו.

חיים ילין: אני חושב שאם יש התקרבות, אז זה תמיד טוב.

חיים ילין: אני מאד שמח שאתם מסתכלים על הקואופרטיב היום בצורה שונה.

חיים ילין: זה לדעתי אחד הדברים החשובים כי אחרת אנחנו נמצא את עצמנו כל הזמן בדיון האם בעל הון אחד, בודד, שמחזיק את כל שרשרת הייצור לעומת קואופרטיב, שיש שם שותפים 10,000 איש, כל אחד במושב שלו ובקיבוץ שלו – אז צריך לעשות את ההבדלה הזאת למרות שלפעמים באוצר, מבחינתכם, אתם רואים את השורה התחתונה.

חיים ילין: אבל אני רוצה להתחבר לשני דברים שאני חושב שהדיון לא מתמקד – המטרה שלכם, באוצר, זה להוריד את המחירים.

חיים ילין: המטרה שלנו זה קודם כל, מתוך התפיסה הערכית האידיאולוגית שגדלתי עליה, לפחות אני, ולשמור על החקלאים, - - חבר'ה, תהיו קצת בשקט בבקשה.

חיים ילין: - - שרוב החקלאים נמצאים על גבולות מדינת ישראל.

חיים ילין: כי אתם יודעים, תמיד הרחיקו את הלולים כמה שיותר רחוק בגלל הריחות וזבל העופות מהמרכז.

חיים ילין: לאט לאט זה הפך להיות גידול שנמצא על גבולות מדינת ישראל.

חיים ילין: ואני עדין טוען שאם לא יהיו שם לולים, לא יהיו ישובים.

חיים ילין: לא יהיו ישובים, לא יהיה ביטחון.

חיים ילין: ככה זה.

חיים ילין: אני רואה את זה ככה.

חיים ילין: יהיה קשה מאד לשנות את דעותיי אבל אני רואה במטרה של לשמור על ההתיישבות ועל הביטחון ועל החקלאות כמקשה אחת.

חיים ילין: עכשיו, צריך לראות איך אנחנו שומרים על הקטנים, על הבינוניים, יחד עם זה שגם המחירים יורדים.

חיים ילין: אתם כל הזמן מדברים על החקלאים.

חיים ילין: אודי, באמת, אני אומר לך את זה עכשיו אבל ריבונו של עולם, רשת יכולה למכור עכשיו בחמישה שקלים, וכולכם תהיו מרוצים בגלל שיש מבצע שם, או למכור את זה גם ב-24 שקלים.

חיים ילין: ומה מסכן, אותו חקלאי שמקבל 20 אגורות או 5.5 שקלים לקילו, תלוי באיזה שיטה הוא מגדל, כי הוא כבר פשט רגל והוא כבר מבין שהוא לא יכול לסחוב מיליון שקל על הגב שלו בגלל שלהקה הולכת.

חיים ילין: אז את זה צריך להבין - -

איתן כבל: חיים, תודה.

חיים ילין: - - אם אתם תצליחו להבין את המשמעות, זאת אומרת, נגדיר את המטרות ביחד ונסכים על המטרות ביחד – הכלים זה הדבר הכי פשוט.

חיים ילין: הבעיה שכולנו מתחילים דרך רפורמות ודרך כלים, ודרך הכלים אנחנו מנסים לפתור את הבעיה.

חיים ילין: אני לא מאמין בזה.

איתן כבל: תודה ידידי חיים ילין.

איתן כבל: ציון בוסקילה, מגדל מהצפון.

איתן כבל: התחייבתי לו בפעם הקודמת.

איתן כבל: בבקשה תתקרב.

חיים ילין: סליחה, אבל עדין לא שיניתי את דעתי שזה צריך לצאת מחוק ההסדרים, ולהגיע להסכמה ולהסכם עוד חודש, עם כולם.

חיים ילין: תאמינו לי, הכל יהיה הרבה יותר טוב לכולם.

חיים ילין: אני אומר לכם את זה.

ציון בוסקילה: אדוני, לי קוראים ציון בוסקילה.

ציון בוסקילה: אני מגדל פטם קרוב ל-30 שנה, גר במושב יערה.

ציון בוסקילה: בחודש האחרון או אפילו בחצי שנה האחרונה, אני לא מצליח להבין מה קרה.

ציון בוסקילה: מה כל ה"בוקה ומבולקה" הזאת שקמה עלינו?

ציון בוסקילה: מה קרה חדש שלא היה עד היום?

ציון בוסקילה: חברים, משנת 1963, שחוק המועצה לענף הלול היה, אנחנו עושים הסדרים.

ציון בוסקילה: זה לא חדש ההסדרים האלה.

ציון בוסקילה: ההסדרים האלה קיימים כל השנים האלה.

ציון בוסקילה: פעם הסדר בצורה כזאת, פעם הסדר בצורה אחרת, וכל זה עשינו במסגרת החוק למועצה לענף הלול.

ציון בוסקילה: סעיף ראשון בחוק המועצה לענף הלול זה לתכנן את הענפים.

ציון בוסקילה: אנחנו רק לפי חוק עושים הסדרים ולא קרטלים.

ציון בוסקילה: אל תשתמשו במילים לא נכונות.

ציון בוסקילה: קרטל – כל מי שהולך לוויקיפדיה ורואה מה זה קרטל, במדינה מתוקנת זה משהו לא חוקי.

ציון בוסקילה: אל תעשו לנו ד-לגיטימציה ותהפכו אותנו לאנשים לא חוקיים.

ציון בוסקילה: אנחנו עושים הסדרים במסגרת החוק.

ציון בוסקילה: אבל אני חייב לספר לכולם מה אנחנו עברנו, בתור חקלאי שעבר את כל הסיפור הזה, עד שהגענו לפה: בשנים 2009, 2010, 2011 אנחנו עושים איזה שהוא הסדר שקוראים לו "השבתה".

ציון בוסקילה: מה זה השבתה?

ציון בוסקילה: מודיעים לכמה חקלאים: תפסיקו לגדל, אנחנו נשלם לכם כסף מאצלנו אבל כולנו חקלאים תמימים.

ציון בוסקילה: בזמן הזה, שאנחנו עשינו את ההשבתה הזאת, כל הטייקונים למיניהם בנו על מאות דונמים של לולים, שיכולים היום לייצר עופות לא למדינת ישראל, לכל המזרח התיכון יכולים לייצר עופות.

ציון בוסקילה: אמרנו: מה עושים?

ציון בוסקילה: אי אפשר יותר לשלם את ההשבתות האלה.

ציון בוסקילה: ב-2012 החלטנו להפסיק, לא עושים השבתות יותר.

ציון בוסקילה: מגיעים לשוק, להתנהג בדיוק כמו שאתם רוצים היום.

ציון בוסקילה: אבל מה קרה אז?

ציון בוסקילה: מיליוני אפרוחים הוזרמו לשוק.

ציון בוסקילה: אנשים גדלו בלי סוף.

ציון בוסקילה: בחודש שישי פנו אלי: תקנה אפרוח בשקל.

ציון בוסקילה: אני, בתור חקלאי תמים, הסכמתי.

ציון בוסקילה: אמרתי: אני לא מגדל, בוא נראה מה עושים.

ציון בוסקילה: קניתי אפרוח בשקל.

ציון בוסקילה: 45 יום אחרי זה אני בא לשווק את העופות.

ציון בוסקילה: אני אומר לכם – אי אפשר לשווק את העופות.

ציון בוסקילה: העופות מגיעים ל-60 יום.

ציון בוסקילה: 60 יום אתם מקבלים - -

יעקב פרי: למה אי אפשר לשווק?

יעקב פרי: כי השוק מוצף?

ציון בוסקילה: לא, כי אי אפשר.

ציון בוסקילה: כי המשחטות לא קולטות יותר.

ציון בוסקילה: יש מיליון אפרוחים, כולם מגדלים עופות, כולם עם לולים.

ציון בוסקילה: אני בא לשווק את העופות האלה, 60 יום הם חיים על אנטיביוטיקה - -

איתן ברושי: לא אמרת איפה את גר.

קריאות: ביערה, הוא אמר.

איתן ברושי: לא שמעתי.

איתן כבל: חיים, בא נעשה הסדר – מי שלא מדברים לא מפריעים לאלה שלא דיברו.

ציון בוסקילה: במושב יערה.

ציון בוסקילה: - - מי שלא יודע מה זה לול של עופות של ארבעה קילו, שהאמוניה שיכול להרוג אנשים יוצא ממנו, ועופות מתים וחיים על אנטיביוטיקה – לנו לא היתה ברירה.

ציון בוסקילה: כל מי שבא – באה איכות הסביבה והרסה אותנו.

ציון בוסקילה: בא הרשות המקומית והרסה אותנו.

ציון בוסקילה: היינו כמו - - - כל מי שיכול היה רמס אותנו.

ציון בוסקילה: בסוף, מה עשינו?

ציון בוסקילה: מכרנו את העופות האלה, התחננו שיוציאו את העופות האלה בשקל.

ציון בוסקילה: שקל.

ציון בוסקילה: שיוציאו אותם רק.

ציון בוסקילה: הוציאו אותם, הזרימו אותם לשוק.

ציון בוסקילה: גם המחיר ששילמתם בדצמבר, בחודש השביעי, דצמבר, המחיר הזה לא היה נכון.

ציון בוסקילה: הייתם צריכים לא לשלם גם את זה, זה היה יותר מדי כי אנחנו נתנו את העופות בחינם והפסדנו מיליונים עם הקטע הזה.

ציון בוסקילה: עכשיו, מה עשו אנשי האוצר?

ציון בוסקילה: הם לוקחים את חודש שביעי בדצמבר, ואת 2013.

ציון בוסקילה: לקחו את החודש הכי נמוך, שלא היה בו כלום וב-2013 שהיה יותר גבוה.

ציון בוסקילה: למה?

ציון בוסקילה: כי ב-2012 החלטנו שאנחנו עושים הסדר, אבל לא הסדר שעוד פעם נתעסק בו אלא הסדר שנגדיר את האפרוחים, שאנשים לא יבנו עוד לולים ולא יהיו עוד דברים כאלה.

ציון בוסקילה: האוצר, גם מה שאתם נותנים פה לוועדה, כל הנתונים שאתם נותנים לא נכונים.

ציון בוסקילה: 2013 ו-2009 – מחיר נומינאלי אותו מחיר.

ציון בוסקילה: ובין 2012 ל-2014, כולה עלה ב-6.7%, וגם לא כל העופות.

ציון בוסקילה: רק העוף השלם, החלקים לא עולים.

ציון בוסקילה: כמה מאתנו פה אוכלים עוף שלם?

ציון בוסקילה: כמעט אף אחד.

ציון בוסקילה: רק העוף השלם עולה, החלקים כמעט ולא עולים.

ציון בוסקילה: כל מה שאני אומר לך, יש לי פה את המדדים של הלמ"ס.

ציון בוסקילה: על פי הלמ"ס כל נתון שאני נותן לך.

ציון בוסקילה: לכן, אני מבקש היום מהוועדה לא לעשות הפוך כי אנחנו, בזמנו, כשעשינו את ההסדר הזה, באו כל הטייקונים האלה – איך הכנסנו אותם להסדר?

ציון בוסקילה: באנו מכוח החוק למועצה לענף הלול ואמרנו שאנחנו רוצים לעשות הסדר.

ציון בוסקילה: אז הם אמרו: תשמעו, אם אתם רוצים, אתם חייבים את מה שגידלנו ב-2011, כל הטייקונים, האריות האלה שאני לא יודע מאיפה הם מביאים כסף לבנות אלפי דונמים, אמרו: אם אתם רוצים, תעשו אתנו הסדר.

ציון בוסקילה: כולנו ויתרנו על 50% ממה שהיינו מגדלים.

ציון בוסקילה: וא"א – אני רוצה להגיד לך: המחיר שלנו לא השתנה.

ציון בוסקילה: המחיר שלנו, ויושבת פה רחל בורושק, אנחנו מקבלים בערך 85%,90% והמחיר קבוע, ולא משנה כמה עופות יש בשוק.

ציון בוסקילה: לנו זה לא משנה.

ציון בוסקילה: לכן, מה שאני מבקש מהוועדה זה ההיפך – לתת לנו יותר כוח - - - ואת כבשת הרש האחרונה הזו שלנו, שאת ה-50% האחרונים שנותרו לנו – שיישארו.

ציון בוסקילה: ולכם, קהלת, לא כל מה שהחוק אומר, לא כל מה שירו חץ וסימנו מטרה ועכשיו בונים את כל הסכימה.

ציון בוסקילה: עושים מאתנו עבריינים, דבר ראשון.

ציון בוסקילה: אחר כך, אומרים שהשוק ירד, שוק עלה.

ציון בוסקילה: לא.

ציון בוסקילה: קודם כל תראו עם מי אתם מדברים.

ציון בוסקילה: איך הוא אומר שם בקהלת?

ציון בוסקילה: לא כל צדק, לפעמים המשפט נראה כמו רשע.

ציון בוסקילה: אז מה שאני מבקש מכם – תחזקו אותנו ולא הפוך.

ציון בוסקילה: תודה רבה.

איתן כבל: ציון, קודם כל תודה.

איתן כבל: דיברת יפה, רהוט, מכובד.

איתן כבל: כיבדת את כל החקלאים שדיברת בשמם.

קריאה: איתן, הוא היה מורה בעברו.

איתן כבל: הוא יכול להיות גם בלי להיות מורה.

איתן כבל: באמת נהניתי לשמוע אותך מדבר.

איילת נחמיאס ורבין: ממש.

איתן ברושי: אני מקווה שהשתכנעת.

איתן כבל: איתן, אני משוכנע עוד לפני שאתה השתכנעת.

איתן כבל: איילת ואחריה יצחק וקנין.

איילת נחמיאס ורבין: תודה איתן.

איילת נחמיאס ורבין: צריך לומר את האמת: אחרי הדברים של ציון – באמת, מילים כדורבנות, ואני אצטט את איתן שאומר "מילים שיוצאות מן הלב נכנסות אל הלב".

איילת נחמיאס ורבין: ואני בטוחה שאודי – והיו לי כבר שיחות עם אודי ואנשיו, שמתבססת על הרבה מאד שנים שבהן באמת ההתיישבות והחקלאות נפגעו שוב ושוב.

איילת נחמיאס ורבין: אני רוצה לדבר גם בשם האפרוחים שלא נמצאים כאן ואין להם פה, כי אני גם בהסדר החדש, אודי, לא רואה איך אנחנו מצויים במציאות שבה לא מיוצרים עודפים.

איילת נחמיאס ורבין: זאת אומרת, גם במקום שאליו הלכתם בהשוואה מהמקום שבו היינו לפני שבועיים, אני לא רואה איך אנחנו באמת לא מייצרים עודפים מיותרים ולא חיוניים.

איילת נחמיאס ורבין: אני מניחה שכולם נכנסו לכנסת באותה דרך שאני נכנסתי הבוקר.

איילת נחמיאס ורבין: צריך להגיד את האמת: המראות האלה, כמו גם המראות שאנחנו עוד מעט נראה של יישובי הפריפריה שמפגינים פה אבל המראות האלה הם מראות לא קלים, גם לאנשים שאינם צמחוניים כמוני.

איילת נחמיאס ורבין: אני בהחלט חייבת להגיד לך, ואמרתי את זה לאלי בשבוע שעבר: אני חושבת שמועצת הלול פה, באופן שבו אתם מסתכלים עליה כגורם מאסדר – ויכול להיות, אגב, כגורם שמתווך גם בנושאי האינפורמציה, איתן, גם כבל וגם ברושי.

איילת נחמיאס ורבין: אני חושבת שהשלילה, המחיקה המוחלטת, לצורך העניין, של מועצת הלול מהטעמים של הפחתת רגולציה, של שבירת קרטלים, של כל מיני דברים שגם אם אתם לא מסכימים בדיוק עם מה שאני אומרת – אלה ניואנסים ששיתפתי בהם את אלי בשבוע שעבר, אני חושבת שהם לא נכונים במקרה הזה.

איילת נחמיאס ורבין: אני חושבת שצריך לעשות עוד איזה שהוא מהלך ואגב, אודי, בדברים שלך לא התייחסת באופן קונקרטי לאיך תיפתר הבעיה של היצרנים הקטנים, של החקלאים הקטנים.

איילת נחמיאס ורבין: מה בעצם יקרה מרגע שנבין שמצבם לא טוב.

איתן כבל: תודה איילת.

איילת נחמיאס ורבין: - - לא, אנחנו יודעים שמצבם לא טוב גם כעת, זה בדיוק העניין.

איילת נחמיאס ורבין: בשביל זה ציון - -

איתן כבל: איילת, תודה.

איתן כבל: חבר הכנסת וקנין, בבקשה.

יצחק וקנין: תראו רבותי, בישיבה הקודמת אני שמעתי את הבחור מקהלת, והיה עוד מישהו שדיבר במבטא אנגלי, אני לא זוכר מי האיש הזה, גם מקהלת.

יצחק וקנין: להבדיל מכם, אני כבר אומר את הדברים ושם נתונים על השולחן, אני לא מדבר באוויר.

יצחק וקנין: אני מדבר עם נתונים.

יצחק וקנין: הרי כל המטרה שלנו, בסופו של יום, להוזיל את יוקר המחיה.

יצחק וקנין: ואני אומר לכם, אני מציע לך: לך לפרוטוקולים אחורה אחורה, לחוק החלב, אתה תשמע מה שאני אומר.

יצחק וקנין: אומר את זה מבקר המדינה היום בדוח שלו.

יצחק וקנין: הוא אומר: המדינה כשלה בטיפול ביוקר המחיה.

יצחק וקנין: למה?

יצחק וקנין: אני הסכמתי היום לנהל את הוועדה ובאחת הישיבות אני אמרתי, כשהביאו לפתור את הפיקוח על הגבינה הלבנה והקוטג' – יושב עבדך הנאמן ואומר בישיבה: רבותי, מישהו פה רוצה לגזור קופון, "מסיח לפי תומו".

יצחק וקנין: אני אומר את זה.

יצחק וקנין: אומרים לי: תשמע, נבנתה היום מחלבה גדולה של "טרה".

יצחק וקנין: אומרים לי בישיבה: זה יוצר תחרות בשוק, זה ייצור מצב שיורידו את המחיר.

יצחק וקנין: באחריות מה שאני אומר פה, הפרוטוקולים קיימים.

יצחק וקנין: אני אומר: רבותי, אני חושש מהדבר הזה.

יצחק וקנין: רבותי, חצי שנה אחרי כן, הגבינה הלבנה, הורידו את הפיקוח והיא עולה ועולה, גם כשהיא רואה את צפת היא לא יורדת בחזרה.

יצחק וקנין: היא מגיעה כמעט לשמונה שקלים עד למחאה של הקוטג'.

יצחק וקנין: מה קרה?

יצחק וקנין: למה זה ירד?

יצחק וקנין: האם, רבותי, החקלאי קיבל יותר?

יצחק וקנין: זו השאלה שצריך לשים פה, על השולחן.

יצחק וקנין: גם היום, בפטם, אני אומר לכם, אני אמרתי לאודי ואני אומר לכולם: אתה הבאת לפה, למה לא הבאת נתונים כמה עולה גידול לחקלאים.

יצחק וקנין: כמה החקלאי, עולה לו הגידול?

יצחק וקנין: שישה שקלים, שמונה שקלים, חמישה שקלים, שקל?

יצחק וקנין: לא יודע מה.

יצחק וקנין: כמה עולה הגידול?

יצחק וקנין: והביצה – אני מגדל ביצים, והמחיר שלי מפוקח.

יצחק וקנין: אז אם אתה לא מביא לפה נתונים, אז איך אתה רוצה שאני אתמודד?

יצחק וקנין: אבל אני אתן לך את הנתונים.

יצחק וקנין: החקלאי, עלות הגידול שלו, בא נגיד שישה שקלים, פלוס מינוס לפה ולשם.

יצחק וקנין: עוד 3.20 שקלים – ואמרתי את זה בישיבות הקודמות, זה שחיטה, מריטה, פירוק, כל מה שאתה רוצה.

יצחק וקנין: איך זה מגיע ל-17,18,19,20 שקל?

יצחק וקנין: החקלאי מקבל את זה?

יצחק וקנין: החקלאי מקבל את השישה שקלים, חבר'ה.

יצחק וקנין: בואו נשים על השולחן.

יצחק וקנין: אני אומר לכם גם היום: אבוקדו – שכן לי מגדל, מקבל שלושה שקלים לקילו ונמכר ב-12 ומישהו אמר לי ב-15 שקל.

יצחק וקנין: למה?

יצחק וקנין: המדינה כשלה כי המדינה לא שומעת, כי המדינה חושבת שיש שוק חופשי.

יצחק וקנין: השוק החופשי הזה יחסל את הקטנים, על איך שאתם מדברים.

יצחק וקנין: שמעתם על איזה טייקונים ציון דיבר.

יצחק וקנין: יישארו עשרה.

יצחק וקנין: הרי מ-600 מגדלים של פטם היום, קטנים וגדולים וענקיים ובינוניים ומה שאתם לא רוצים, יישארו אלה שיש להם את כל השרשרת, מלמטה למעלה.

יצחק וקנין: ומי שיש לו רק את הלול – יכול לחפש את החברים שלו, רבותי.

יצחק וקנין: הוא סוגר את העסק והולך הביתה כשהוא בהפסדים ענקיים ובחובות בבנק.

יצחק וקנין: אני אומר את זה באחריות.

יצחק וקנין: אני באתי עכשיו, ואני אומר את זה, וחוזר ואומר: הרי השוק הזה שווה ארבעה מיליארד שקל.

יצחק וקנין: אם אני חוסך 10%, עכשיו אני יכול להוריד את המחיר ב-15%.

יצחק וקנין: עכשיו.

יצחק וקנין: למה?

יצחק וקנין: כי אתם לא רוצים להתמודד עם האמת של לקבוע מחיר מינימום ומחיר מקסימום למוצר שהוא מועדף לכל אזרח במדינת ישראל.

יצחק וקנין: ומה אנחנו עושים?

יצחק וקנין: ניתן לשוק לעשות את שלו.

יצחק וקנין: מה, הם לא יתאגדו מחר?

יצחק וקנין: ואז מי יתמודד מול עשרה טייקונים?

יצחק וקנין: הם יעשו ביניהם את הקרטל יותר טוב ממני וממך, תאמין לי.

יצחק וקנין: ולכן, רבותי, - -

איתן כבל: תתכנס, אדוני.

יצחק וקנין: אני מתכנס.

יצחק וקנין: - - ולכן, רבותי, צריך למוצר כמו הפטם, לקבוע את מחיר הרף התחתון ואת הרף העליון, וההסדר צריך להיות להמשיך בהסדר הזה, כי ההסדר הזה זה שמירה על החקלאים הקטנים.

יצחק וקנין: אני לא אתן את הראש של החקלאים הקטנים אחרי החלב.

יצחק וקנין: הרי 210 משקים של חלב, שאמרתי את זה פה, נסגרו.

יצחק וקנין: תשכחו מהדבר הזה, זה לא יעבור פה.

יצחק וקנין: אתם יכולים לקחת את כל הרפורמה הזאת ולשים אותה במקום אחר, במחילה מכבודכם.

איתן כבל: תודה חבר הכנסת וקנין.

איתן כבל: פרי, רצית משפט.

יעקב פרי: אני רוצה רק משפט אחד: אני לא מרגיש שאני בקי למרות ששמעתי את האוצר פעמיים.

יעקב פרי: השתתפתי, לפי דעתי, בכל הישיבות כאן - -

איתן כבל: אמת.

יעקב פרי: - - אני מכיר את המצוקה של "אנונימוס" והחקלאים הקטנים - -

איתן כבל: ואתה עוד לא מרגיש שאתה יכול להיות מטילה.

יעקב פרי: אני עוד לא מרגיש שאני יכול להיות מטילה אבל דבר אחד, לפי דעתי הגעתי למסקנה: שוועדת הכלכלה צריכה להמליץ להוציא את החוק הזה מחוק ההסדרים.

יעקב פרי: - -

איתן ברושי: בואו נצביע עכשיו.

יעקב פרי: - - לעודד מה שבין כה נעשה, להגיע להסכם.

יעקב פרי: יש טענות, חלקן מוצדקות, אין לי בכלל ספק, גם לאוצר.

יעקב פרי: אתה לא יכול שלא להתרשם מהמצוקה ומהכנות ומכאב הלב של אותם ארגונים שמופיעים פה, אם זה חקלאים ואם זה בעלי חיים כל אותם דברים.

יעקב פרי: שלח אותם להסדר, תוציא את זה מחוק ההסדרים, בואו נרוץ קדימה.

איתן כבל: תודה.

איתן כבל: יעל פארן, בבקשה.

יעל כהן-פארן: תודה רבה, כבוד היושב ראש, איתן.

איתן כבל: רק תאמרי את מי את מייצגת.

יעל כהן-פארן: אני מייצגת את עצמי, אני במחנה הציוני ועוד מעט אושבע להיות חברת כנסת במקום דני עטר - -

איתן כבל: בעזרת השם.

יעל כהן-פארן: בעזרת השם.

איתן כבל: שלא ישפטו אותך על זה ויעשו על זה כתבות שאמרת "בעזרת השם".

יעל כהן-פארן: תראו, אני מייצגת פה קול של ציבור מאד גדול, שגם אכפת לו מארגוני הסביבה וגם מנושאי זכויות בעלי החיים ונושאים בריאותיים.

יעל כהן-פארן: תשמעו – הדיון הזה נהיה מאד שטחי, כלכלי, יוקר מחיה וזכויותיהם של החקלאים.

יעל כהן-פארן: כל הנושאים האלה חשובים ביותר אבל נושא הרבה יותר מורכב, והדיון כאן נוגע לסוגיות סביבתיות, בריאותיות.

יעל כהן-פארן: החלטות שהתקבלו ברפורמה הזאת, ואומר אודי שהוא רוצה שילדים יאכלו חמש שש פעמים בשבוע עוף, ובשל כך יוזל המחיר.

יעל כהן-פארן: - -

אודי אדירי: אמרתי שזה עדיף מדברים אחרים.

יעל כהן-פארן: - - זה עדיף מדברים אחרים.

יעל כהן-פארן: אז אני רוצה להגיד שיש חוות דעת של משרד הבריאות, שזה לא כל כך בריא, וצריכת העוף לנפש בישראל היא מהגבוהות ביותר בעולם.

יעל כהן-פארן: דווקא התזונה הים תיכונית מבוססת הרבה יותר על מזון צמחי וגם מזון מהחי.

יעל כהן-פארן: אני לא טוענת:

יעל כהן-פארן: בואו נסגור עכשיו את כל הלולים והמשחטות אבל אני אומרת שצריך לבדוק מה הרפורמה הזאת תגרום, ויש לזה עלויות בריאותיות, עלויות חיצוניות של העלויות הבריאותיות ואנחנו לא יכולים להתעלם מהן.

יעל כהן-פארן: זה בכלל לא על השולחן כמעט.

יעל כהן-פארן: זה עלה על ידי כמה מומחים אבל אי אפשר להתעלם מזה.

יעל כהן-פארן: ההסתכלות רק על יוקר המחיה של מוצר אחד, זו הסתכלות מאד צרה ולא נכונה.

יעל כהן-פארן: ואם הרפורמה הזאת באמת הולכת לצאת מחוק ההסדרים, אני קוראת לייצר רפורמה שמסתכלת על יוקר המחיה במזון.

יעל כהן-פארן: היום מוצרים כמו פירות וירקות הופכים להיות מוצרים של העשירונים העליונים.

יעל כהן-פארן: אין פיקוח, שם זה שוק חופשי, לא צריך לפקח.

יעל כהן-פארן: אין שום התערבות.

יעל כהן-פארן: למעשה, אני טוענת, ולא רק אני טוענת, שכל עוד השאיפה לעשות אי-רגולציה בשוק הזה מתוך פופוליזם, סליחה, של יוקר המחיה, והמחירים, לא ברור בכלל אם הם ירדו ועד כמה הם ירדו אבל לייצר פה עודפים כדי שיהיו מחירים זולים יותר, לא מסתכלת על התמונה המלאה.

יעל כהן-פארן: אי אפשר להסתכל רק על מוצר אחד.

יעל כהן-פארן: - -

איתן כבל: סיימי יעל.

איתן כבל: יהיה לך, בעזרת השם, מספיק זמן לדבר.

יעל כהן-פארן: בעזרת השם.

יעל כהן-פארן: - - אני רוצה להביא נושא מאד חשוב שקשור לערכים: תראו, נושא של זכויות בעלי חיים זה נושא ערכי.

יעל כהן-פארן: פה המקום של הכנסת, ואני בהחלט בשאיפה בקרוב מתכוונת להוביל את זה אבל תראו, היום זה לא על השולחן.

יעל כהן-פארן: היום המילה המכובסת "שוק הפטם" לא מתייחסת למוצר.

יעל כהן-פארן: לא מתייחסת לתרנגולת, לאפרוח, ואני באמת נכנסת פה לנושא ערכי שהוא לא על השולחן.

יעל כהן-פארן: הרפורמה הזאת תביא ליצירת עודפים, זאת מטרתה.

יעל כהן-פארן: יצירת עודפים משמעה הרג מיותר וסבל רב של הרבה מאד אפרוחים, וזה לא על השולחן.

איתן כבל: לא, זה היה על השולחן.

איתן כבל: יעל, יש כאן את ארגוני זכויות בעלי החיים, מיוסי ואחרים שהעלו את הדברים.

איתן כבל: - -

יעל כהן-פארן: - - - אבל הם לא הוזמנו לדיון.

יעל כהן-פארן: המשא ומתן הוא בין האוצר לחקלאים.

איתן כבל: יעל, סליחה.

איתן כבל: בינתיים מי שקובע פה את סדר הפעולות זה אני, אז אם יש לך תלונה, את יכולה להפנות אותה אלי.

איתן כבל: דבר שני, אנחנו גם פועלים בדרך כזאת או אחרת, שבכלל הנושא הזה לא יהיה בקדמת הבמה אלא כדי למנוע את זה.

איתן כבל: אז את יודעת, לא תמיד כשקופצים עם משהו על ראש שמחתנו, מקדם ענין.

איתן כבל: לכן, אני אומר את זה לך מהמקום שאני לא מתחרה עם אף אחד בהגנה או ניסיון לפחות.

איתן כבל: ברשותכם, חבר הכנסת דוד ביטן, בבקשה.

דוד ביטן: האמת שבהתחלה נטיתי לתמוך בהצעת האוצר כי בסופו של דבר, אם המחיר ירד, זה טוב מאד.

דוד ביטן: היתה לכם כוונה טובה.

דוד ביטן: אבל אני לא רואה מקום שאפשר להגן על החקלאים הקטנים מול הטייקונים הגדולים.

דוד ביטן: אין לזה פתרון כרגע, וגם לא נראה לי שיהיה פתרון.

דוד ביטן: לכן, אני חושב שחבר הכנסת פרי צודק, אנחנו צריכים לפצל את החוק הזה.

דוד ביטן: לתת סיכוי להגיע לאיזו שהיא פשרה ואם לא, לדחות בכלל את הרפורמה.

איתן כבל: תודה.

איתן ברושי: הוקמה ממשלת אחדות למען הפטם.

איתן כבל: חברים, לפני שאנחנו מתלהבים יתר על המידה, חבר הכנסת אורי מקלב, ידידי, בבקשה.

אורי מקלב: תודה רבה לך אדוני היושב ראש.

אורי מקלב: אני לא הייתי חבר או לא השתתפתי במשא ומתן, ואני מעריך את חברי שהיו במשא ומתן ואותך, אדוני היושב ראש.

אורי מקלב: אבל אני חושב ששתי סוגיות עמדו בפנינו, שעדין אני מרגיש שלא קיבלנו תשובה עליהן – הסוגיה הראשונה זו הסוגיה הערכית: אנחנו שואלים ושאלנו אם באמת ירדו מחירים, ואנחנו די סקפטיים בעניין אבל אם נניח שהמחירים ירדו, מה המשוואה?

אורי מקלב: האם בשביל הורדת מחירים אנחנו צריכים או אנחנו יודעים שנסגור ענף שהוא ענף מסורתי מאד ושורשי מאד, האם הורדת מחירים שווה דבר כזה, שהוא דבר ערכי?

אורי מקלב: ענף של ענף הלול או ענף החקלאות בכלל – זה דבר שהוא מתבסס מקום המדינה.

אורי מקלב: זה מקצוע מסורתי שלנו, ואם אנחנו נשנה – זה דבר אחד, ועל זה - - - זה לא ייסגר מכיוון שחיי המדף של העוף הוא קצר ויש בעיות כשרות, הענף הזה לא ייסגר.

אורי מקלב: יהיו לולים בארץ.

אורי מקלב: זו היתה התשובה, אך אנחנו לא קיבלנו תשובה ברורה בעניין הזה אם זה ככה או לא, והאם בחלק הזה נתנו באמת תשובה נכונה.

אורי מקלב: החלק השני היה עוד משהו ערכי – זה היה הנושא של בעלי חיים.

אורי מקלב: כל רפורמה שאנחנו עושים בטקסטיל, אינה דומה לרפורמה שאנחנו עושים בבלי חיים.

אורי מקלב: אם המשמעות שאם יש הצפה של השוק, ובעלי חיים ילכו לגריסה – אנחנו יודעים שאנחנו צריכים לחשוב על זה אחרת.

אורי מקלב: אנחנו לא יכולים להסכים על כל רפורמה.

אורי מקלב: התשובה שאנחנו מקבלים: תשמע, אדוני, לא מדובר פה על גריסה של בעלי חיים, מדובר על הוזלה של השוק.

אורי מקלב: במידה שתהיה הצפה, זה מה שגרם גם בעתיד.

אורי מקלב: אנחנו על זה גם צריכים לקבל תשובה ברורה.

אורי מקלב: זה החלק, אדוני היושב ראש, החלק הערכי, שעדין לא קיבלנו תשובות.

אורי מקלב: ועכשיו אל החלק הכלכלי, שזה הנושא:

אורי מקלב: כל הסדר שאתם עושים – אנחנו חייבים להגן על החקלאים הקטנים, החקלאים המשפחתיים, שהם חלק גדול מאד מהענף הזה.

אורי מקלב: אני לא יודע אם זה 30% או 40% מהענף הזה.

אורי מקלב: ואם הם יהיו בידי המשחטות, ואם המשחטות לא מחויבות לקבל את מה שהם מגדלים, והם יהיו בידיים של בעלי המשחטות – איך אנחנו מגנים עליהם?

אורי מקלב: ועדת הכנסת, עם כל הכבוד לוועדת הכלכלה, לא יכולה שאם יש תלונה בעניין הזה, היא זו שיכולה לפקח על זה.

אורי מקלב: איך מתחיל התהליך?

אורי מקלב: אתם אמרתם כאן שהתהליך יהיה בסוף, שוועדת הכלכלה - - - אתה יכול להגיד שגם בית המשפט יכול להגן עליהם, זו גם אפשרות אבל ועדת הכלכלה יכולה לאשר מתווה, יכולה לאשר שבאים בפניה מפעם לפעם סיכומים של דברים, דיווח, אבל היא לא יכולה ליישם משא ומתן, ויכוח שיש בין מגדלים לבין משחטות, שטוענים ש - - - ועדת הכלכלה אף פעם לא היתה השולחן שהם עשו את הפשרות האלה.

אורי מקלב: אני יכול להגיד אלף ואחת סיבות למה ועדת הכלכלה לא יכולה להיות הגוף שיפשר בין החקלאים המשפחתיים האלה לבין המשחטות או לבין כל מי שבענף.

אורי מקלב: לכן, אם אנחנו נמצא פתרון לעניין הזה, אנחנו יכולים להתקדם הלאה.

אורי מקלב: בלי פתרון לכל החקלאים, לכל בעלי הלולים הקטנים יותר, אנחנו לא יכולים להתקדם.

אורי מקלב: תודה.

איתן כבל: תודה לך.

איתן כבל: אריאל ארליך מקהלת, היתה לך השלמה.

אריאל ארליך: תודה רבה.

אריאל ארליך: אני חושב שרבים מחברי הכנסת פה התייחסו לעמדות שאנחנו הבענו, שכביכול הבענו, וגם בדיון הקודם חבר הכנסת שמולי ואחרים אפילו אמרו פה שאנחנו לא ציוניים ואנחנו מתנגדים להתיישבות - -

איתן כבל: לא, לא, חס וחלילה.

איתן כבל: תעשה לי טובה.

איתן כבל: אני הייתי מתקומם אז אם הייתי שומע דבר כזה.

איתן כבל: אנחנו פה לא מחלקים ציונים, כאן, בוועדה הזאת, האחד לשני.

איתן כבל: אנחנו משתדלים לנהל פה את הדיונים בצורה הכי מכובדת, ולשמור על כבודו של האחר.

איתן כבל: אז אנא, משוך את זה.

איתן כבל: אם היה נאמר דבר כזה, הייתי עוצר אותו - -

אורי מקלב: "הבל הבלים" לא אומרים על קהלת.

אריאל ארליך: - - אז אני אומר שוב מה שגם אמרתי בפעם שעברה, וגם אנחנו כתבנו במחקר שהופץ לכולכם: אנחנו בעד תמיכה בהתיישבות, אנחנו בעד תמיכה בחקלאים.

אריאל ארליך: אנחנו חושבים שהדבר הזה נחוץ מכל הטעמים שנאמרו פה, ונאמרו בישיבה הקודמת, ונאמרו שוב בישיבה הזאת - שמירה על גבולות, על פריפריה, על חשיבות המשק המשפחתי מכל הסיבות שנאמרו, וזו בדיוק הטענה שלנו.

אריאל ארליך: אנחנו חושבים שהתמיכה, כמו שהיא נעשית היום, באמצעות הקרטל הזה – קרטל זו לא מילה גסה.

אריאל ארליך: באמצעות הקרטל שהחוק מאפשר או לא מאפשר או רוצים שיאפשר – זו תמיכה שהיא מעוותת סחר.

אריאל ארליך: - -

יעל גרמן: קרטל היא כן מילה מאד גסה.

קריאה: אתה מבייש פה את כולם - -

איתן כבל: אה, אה, אה.

איתן כבל: הילדה שלי הקטנה, אבא שלה אומר לה משהו שהוא לא מוצא חן בעיניה, זה מה שהיא אומרת.

איתן כבל: אני מבקש.

איתן כבל: כבוד אליכם ומכם.

איתן כבל: תודה.

אריאל ארליך: - - זו בדיוק הטענה שלנו, שמדינת ישראל צריכה לתמוך בחקלאות באופן ישיר.

אריאל ארליך: זו גם הביקורת שמובעת כלפי מדינת ישראל מטעם ארגון ה-OECD, ומובעת בכל דוח ובאופן די נוקב, שמדינת ישראל תומכת בחקלאות אבל באופן עקיף, שמעוות סחר.

אריאל ארליך: שגורם לכך שאי אפשר לדעת מה רמת התמיכה, מה גודלה, מה השפעותיה ובעיקר, אי אפשר לדעת לאן התמיכה הזו מגיעה.

אריאל ארליך: אי אפשר לדעת אם היא באמת מגיעה, ואפשר להניח, וכך אני גם שומע מדבריך, חבר הכנסת וקנין, שהיא לא מגיעה, וגם ממה שאמר ציון מיערה, שבסופו של דבר התמיכה הזו לא מגיעה לחקלאי הקטן - -

יצחק וקנין: איזו תמיכה יש?

אריאל ארליך: - - אני אסביר בדיוק.

אריאל ארליך: ברשותך, היושב ראש, אני אשלים את דברי: תמיכה יכולה להינתן או באופן ישיר או באופן עקיף על ידי הגנות חוקיות שמאפשרות התארגנויות.

אריאל ארליך: התארגנות שנעשית באופן חוקי היא תמיכה על ידי המדינה.

אריאל ארליך: וכאן נעשית תמיכה רק – נשים בצד את השאלה האם הקרטל הנוכחי חוקי או לא אבל כשהתמיכה נעשית כמו שהיא נעשית עכשיו, אי אפשר לדעת לאן היא מגיעה.

אריאל ארליך: וכמו שגם נאמר כאן, כנראה שהתמיכה הזו לא מגיעה למגדלים הקטנים.

אריאל ארליך: היא מגיעה אני לא יודע למי, אולי לרשתות השיווק, אולי למשחטות ואולי למשווקים ואולי לחוליות אחרות.

אריאל ארליך: תמיכה ישירה, שינוי מדיניות התמיכות הכללית של מדינת ישראל בחקלאות בכלל ולא רק בענף הזה, על ידי תמיכה ישירה - כמו שאמרתי שמקובל ונעשה בכל מדינות ה-OECD, זה הדבר הנכון שיגרום לכך שהכסף יגיע למי שהוא צריך להגיע.

אריאל ארליך: ולדעתי, אדוני היושב ראש, משפט אחרון: אני חושב שהדיון הזה פה הוא התחלה לדיון שחייב להיעשות לגבי יתר התמיכות, ואני אומר תמיכות שנעשות באמצעות חקיקה.

אריאל ארליך: אני מדבר על ענף הביצים, שגם שם יש תמיכה רבה מאד באמצעות מנגנון התכונן והחלוקה.

אריאל ארליך: מנגנון התכנון והחלוקה שאתה רוצה, אדוני, חבר הכנסת וקנין, להכניס גם לענף הזה, יגרום שוב לאותו עיוות בדיוק, שלא נדע לאן התמיכה מגיעה.

אריאל ארליך: התמיכות צריכות להיות ישירות.

אריאל ארליך: זה שינוי גדול ויסודי, ומדינת ישראל צריכה ללכת לכיוון הזה.

איתן כבל: תודה.

איתן כבל: מעניין מה היה אומר קהלת על ההרצאה שלך.

קריאה: אוי ואבוי.

איתן כבל: בבקשה, תמר זנדברג.

קריאות: - - -

505: מקום שלישי מלמטה ב-OECD - - -

איתן כבל: אבו.

איתן כבל: ..

אריאל ארליך: זה נכון שאנחנו תומכים פחות מה-OECD, זה נכון.

505: ומי משלם את המחיר?

אריאל ארליך: על זה אין לי ויכוח.

אריאל ארליך: השאלה היא אבל איך התמיכה נעשית?

אריאל ארליך: - - -

איתן כבל: חברים סיימנו, הבנו.

איתן כבל: תמר ואחריה יעל גרמן.

תמר זנדברג: תודה אדוני היושב ראש.

תמר זנדברג: אני חייבת לציין שזה הדיון השלישי שאנחנו מקיימים כאן עם הרבה מאד ח"כים והרבה מאד נציגים מכל הצדדים, שכולל התייחסויות כלליות.

תמר זנדברג: ומדיון לדיון אנחנו שומעים גם כאן, בעיקר בספסלים האחוריים, אנחנו קוראים בעיתונים מה מתקדם, איך מתקדם המשא ומתן ואיך הוא קורה.

תמר זנדברג: זה לא קורה פה, בוועדה.

תמר זנדברג: זה לא קורה בהקראות אבל בסדר, נתייחס למה שקורה.

תמר זנדברג: אני, בדיון הקודם, הצגתי את העמדה שלי לגבי הדרך הנכונה לענף הזה, שבעיני היא יותר נכונה גם מהזווית של זכויות בעלי חיים שזה בעיקר מניעת העודפים או התכנון הכמותי, וגם מהזווית של התמיכה בחקלאות וכתוצאה מזה בחקלאים.

תמר זנדברג: במקרה הזה, שני האינטרסים האלה עולים בקנה אחד.

תמר זנדברג: רק מה?

תמר זנדברג: ממה שאני שומעת מסביב, זה לא נאמר בדיון הזה, לפחות, באופן מפורש - אני שומעת שיש כל מיני ניסיונות לתכנן סוס בוועדה ושיצא ממנו גמל.

תמר זנדברג: למה הכוונה?

תמר זנדברג: יש כאן שתי דרכים סותרות – האחת, יש כוונה נורא ברורה של האוצר לעשות משהו.

תמר זנדברג: רצו לפתוח לתחרות, רצו לפתוח עודפים.

תמר זנדברג: לדעתי די ברור כבר בשלב זה שזה לא הולך, אבל חייבים להביא משהו.

תמר זנדברג: חייבים איזה שהוא שינוי, איזה שהוא הישג.

תמר זנדברג: ואז שואלים את עצמנו, מה נעשה?

תמר זנדברג: והולכים לכל מיני פתרונות או הצעות לפתרונות, שאני רוצה כאן להזהיר שהם יהיו לרעה מכל הבחינות.

תמר זנדברג: הם לא יורידו את המחירים, להיפך, הם אולי יעלו.

תמר זנדברג: הם לא יסייעו לחקלאים, בטח שלא הקטנים, והם גם לא יצמצמו בכמות העודפים אלא להיפך.

תמר זנדברג: וזה הצעות של פיקוח, של הפרדה, של פיצול חלק או כל פתרונות הביניים שאנחנו שומעים.

תמר זנדברג: זה הרע מכל העולמות.

תמר זנדברג: צריך להבין שבעולם החקלאות, באופן כללי, זה נכון גם על הפירות והירקות ועל אחת כמה וכמה כשמדובר בבעלי חיים, בחקלאות אין דבר כזה שוק חופשי.

תמר זנדברג: השוק חייב להיות מתוכנן מכל הסיבות שבעולם, אגב.

תמר זנדברג: מסיבות כלכליות, מסיבות אנושיות, מסיבות ציוניות ובטח ובטח מסיבות של בעלי חיים.

תמר זנדברג: ולכן, התכנון הכמותי, שזה אבן הנגף, זה מה שהאוצר מתנגד לו, זה מה שאתם רוצים לפרק, זה מה שאתם רוצים לפתור – זה הדבר הכי חשוב של הענף הזה, גם בגלל המחירים וגם בגלל הכמות של האפרוחים, של בעלי החיים, שאנחנו רוצים להקטין אותה שתיגרס ולא להגדיל אותה.

תמר זנדברג: ולכן, אם זה מה שמנחה אותנו, אנחנו מבינים שאי אפשר ללכת כאן לפתרונות ביניים ואחרים, וצריך לחזור לרעיון של תכנון כמויות.

תמר זנדברג: וצריך לחזור לרעיון שאיגודי החקלאים הציגו כאן.

תמר זנדברג: הם מוכנים ללכת לתכנון כמותי שיוריד את המחירים בעד 10%.

תמר זנדברג: האוצר מדבר על הורדת מחירים של 10% עד 20%.

תמר זנדברג: על זה אנחנו מדברים, ונוכל לחסוך בכל אותם עודפים מיותרים וכל אותם חיים של אפרוחים.

תמר זנדברג: אז למה אנחנו הולכים ככה?

תמר זנדברג: למה לא ללכת בדרך הישר, להגיע להסכם עם החקלאים על הורדת מחיר מבוקרת, שתושג באמצעות תכנון מבוקר על הכמות, ובא לציון גואל וכולם מרוצים.

תמר זנדברג: למה אנחנו מתחילים לשמוע על כל מיני פתרונות, רק כדי שהאוצר יוכל להיות מרוצה ולהגיד: עשינו רפורמה.

תמר זנדברג: רדו מהעץ הזה.

תמר זנדברג: בואו נלך בדרך הפשוטה והרגילה, כמו שענף החקלאות - -

איתן כבל: תודה, תודה.

תמר זנדברג: - - זה היה כל השנים, וכולם ירוויחו.

איתן כבל: תודה לך.

איתן כבל: חברת הכנסת יעל גרמן, בבקשה.

יעל גרמן: חוק ההסדרים בא באמת כדי לעשות איזו שהיא רפורמה, ובעיקר הוא בא ואומר את זה במפורש כדי להוריד מחירים.

יעל גרמן: זו המטרה שלו.

יעל גרמן: כשאנחנו יושבים על חוק המזון, ואנחנו יושבים מאות שעות על חוק המזון, ברור שבסופה של הדרך תהיה הורדת מחירים, אני מקווה, ברור.

יעל גרמן: אבל כאן ברור לנו - -

תמר זנדברג: זה לא ברור, אגב.

תמר זנדברג: יכולה להיות גם עליית מחירים כתוצאה מחלק מהמהלכים.

תמר זנדברג: זה ממש לא ברור.

יעל גרמן: יש לי מחלוקת אתך אבל זה בסדר גמור, מותר לנו לחלוק.

איתן כבל: תמר, יש לנו משלנו פה מספיק את העניינים האחרים.

יעל גרמן: - - אני חושבת שזה יוביל להורדה.

יעל גרמן: על כל פנים, אנחנו מקווים, אנחנו עושים את הכל כדי שזה באמת יוביל להורדה.

יעל גרמן: אבל כאן, מה אנחנו רואים?

יעל גרמן: אנחנו באים ורואים שרוצים להפסיק למעשה הסדר שחסך באמת בחיי בעלי חיים, שנתן איזה שהוא הסכם, פחות או יותר, בין החקלאים לבין עצמם.

יעל גרמן: רוצים להפסיק את זה, ולא בהכרח ירדו המחירים, ממש לא בהכרח.

יעל גרמן: אני מסתכלת כאן על איזו שהיא עקומה, שמראה ממש את השינויים במחירים שהיו בעופות, והם ממש זהים לשינויים במחיר תערובת הפיטום.

יעל גרמן: זאת אומרת, שהשינויים במחירי העופות לא תלויים בכמויות של העופות שהיו בשוק אלא בתשומות במחיר התערובת.

יעל גרמן: זה מה שמונח כאן, לפניי.

יעל גרמן: ומכיוון שאנחנו לא בטוחים בכלל שירדו המחירים, אז בוודאי ובוודאי שאנחנו צריכים להתנגד לכך שעוד 20 או 30 מיליון אפרוחים, אדוני היושב ראש – אני יודעת שאני מתפרצת לדלת פתוחה ושאוזנך קשובה לנושא הזה ובכל זאת, אני רוצה אותך בהקשבה.

יעל גרמן: ומכיוון שהרפורמה הזאת לא תביא להורדת מחירים אבל תביא לכך שייצרו עופות שיגרסו כשאין בהם צורך בשוק, אני מצטרפת לחבריי ומציעה שזה ירד מחוק ההסדרים או יפוצל.

יעל גרמן: אני חושבת שיש פה כמעט קואליציה, ובא לציון גואל.

איתן כבל: תודה.

איתן כבל: אבי פנקס, מהעמותה למען חיות - -

505: אדוני, נתון מעניין שדוברי משרד החקלאות אמרו: בפטם בישראל, לפי ה-OECD, התמיכה היא שלילית.

505: התמיכה בענף הפטם בישראל שלילית.

איתן כבל: אם אתה מנסה להיות באמת מדויק, אז פטם.

איתן כבל: בבקשה, אבי פנקס, תן את הגדרה התפקיד שלך.

אבי פנקס: העמותה למען חיות משק.

אבי פנקס: לאחר ששמעתי את חברי הכנסת, אז הורדתי שני שליש ממה שרציתי להגיד, מאד שמחתי לשמוע.

אבי פנקס: השליש הנוסף, אני לא יודע מה היה אומר קהלת אבל אני אגיד שאם האוצר רוצה להוריד מחירים, אז בבקשה.

אבי פנקס: יש פתרונות באירופה, יש סבסוד לחקלאים.

אבי פנקס: אז בבקשה שיסבסד את החקלאים, את אלה שמגדלים פטמים, את אלה שמגדלים ירקות ופירות.

אבי פנקס: ואם הוא רוצה, אז שיסבסד את הנצרך במקום המצרך.

אבי פנקס: ואני בטוח שאני לא צריך לתת עצות למשרד האוצר.

אבי פנקס: אני בטוח שהם יודעים לא רק את זה אלא עוד הרבה דברים.

אבי פנקס: אנחנו רק צריכים להזכיר להם שיש עוד דרכים, והדרך הזאת שהם מובילים, שהם רוצים לפגוע במועצת הלול, שמווסתת את ההיצע והביקוש בצורה טובה מאד ושתפגע בבעלי החיים ולא תביא לשום הורדת מחירים - אני, לצערי, רואה אותה כפסולה לגמרי.

אבי פנקס: תודה רבה.

איתן כבל: תודה רבה.

איתן כבל: אבי, שיחקת אותה.

איתן כבל: אני לא מאמין שסיימת.

איתן כבל: אני כאילו התרווחתי בכלל.

איתן כבל: ..

איתן כבל: חבר הכנסת עמר בר לב, בבקשה.

עמר בר-לב: אז אני גם אשתדל לעמוד בסטנדרט שנקבע כאן ולא לחזור על דברים אחרים אבל לרגע אני רוצה לעלות לגובה של 60 אלף רגל מה שנקרא, ובתור יושב ראש השדולה החקלאית בכנסת הקודמת, יחד עם ידידי איציק וקנין ובכנסת הזאת גם אנחנו יחד וחברים אחרים - בשלוש שנים שאני פה, אני רואה תהליך שבו החקלאים הקטנים הולכים ונעלמים, וארגונים, איגודים, תעשיות גדולות משתלטות על החקלאות בכל התחומים.

עמר בר-לב: זה לא רק בתחום הזה.

עמר בר-לב: עכשיו, זה לא התחיל בשלוש שנים שאני כאן.

עמר בר-לב: לצערי, זה תהליך שנמשך הרבה מאד שנים, ובעצם הוא נמשך לאור הסיסמה החדשה שאנחנו חיים לאורה וזה שוק חופשי, תחרות חופשית וכן הלאה.

עמר בר-לב: אותו דבר בענף הפטם – אותו דבר כאן:

עמר בר-לב: הזכיר הבחור מקהלת את נושא הסבסודים הישירים.

עמר בר-לב: אני גם בעד סבסודים ישירים.

עמר בר-לב: נדמה לי שבתקציב האחרון דובר על 700,000,000 שקל סבסוד בעוד הצורך הוא בין שניים לשלושה מיליארד שקל סבסוד.

עמר בר-לב: אבל אי אפשר גם לא לתת סבסוד וגם לפתוח נושאי חקלאות לתחרות חופשית בלתי נשלטת, שאנחנו רואים את זה כבר בתחומים אחרים, שהתחילה שם התחרות כבר קודם, זה מתחיל בזה שהתעשיות הגדולות בולעות את החקלאים הקטנים והם נעלמים.

עמר בר-לב: המחירים באמת בהתחלה יורדים אבל פעם אחת ששוק חקלאי מסוים נשלט על ידי שניים, שלושה, עשרה גורמים, המחירים מתחילים לעלות ואז, כמובן, אנחנו רואים מה קורה ליוקר המחיה במדינת ישראל.

עמר בר-לב: אז לכן, הבעיה לא בחקלאים, לא במגדלים.

עמר בר-לב: הבעיה היא בתהליכים שקורים לאחר מכן בשוק ולכן, לבוא ולהציע שוב, באותה הסיסמה של שוק חופשי ותחרות חופשית, בא נטפל גם בשוק הפטם – התוצאה תהיה שהחקלאים הקטנים יימחקו, ובסופו של דבר אם לא מיד אז תוך שנתיים שלוש אנחנו נראה את המחירים עוד יותר עולים.

עמר בר-לב: ולכן, אני גם מצטרף לכל אלה שדיברו לפני - להוציא את זה מחוק ההסדרים.

עמר בר-לב: כן לראות את זה בתמונה הכוללת במסגרת חוק מיוחד, שנושאי סובסידיות יעלו בו מצד אחד, ונושאים אחרים מצד שני, ושלא נשפוך את המים עם התינוק.

עמר בר-לב: תודה רבה.

איתן כבל: תודה לחבר הכנסת עמר בר לב.

איתן כבל: גיל ברגפרוינד מהמועצה לצרכנות.

איתן כבל: בבקשה גיל.

גיל ברגפרוינד: שלום וברכה.

גיל ברגפרוינד: הדיון כמובן מתחיל מהמחיר לצרכן.

גיל ברגפרוינד: הניסיון המבורך להגדיל את כמות העוף למשפחות הנזקקות ולתת לילדים לאכול יותר אוכל בריא, וזה בסדר גמור.

גיל ברגפרוינד: אלא מה?

גיל ברגפרוינד: שתוך כדי זה שכחו את הצרכן בסיפור הזה.

גיל ברגפרוינד: הצרכן, מה שנקרא – אם השכר החציוני סובב סביב 6,000 שקל, ממילא הצרכן פה הוא זה שסובל, והוא צריך לחפש את המחיר הנמוך.

גיל ברגפרוינד: השאלה הנשאלת היא כזאת: בשרשרת היצירה של אותו פטם, אנחנו עוברים דרך עלויות של החקלאים כמה עולה לייצר.

גיל ברגפרוינד: אנחנו עוברים מדגרות, משחטות, רשתות שיווק.

גיל ברגפרוינד: השאלה הנשאלת היא כזאת: מי פה בסוף מקבל את הנתח הגדול ביותר - -

יצחק וקנין: גוזר את הקופון.

גיל ברגפרוינד: - - איך השאלה?

גיל ברגפרוינד: איפה הכסף?

גיל ברגפרוינד: אז אני שואל שאלה כזאת: האם כבוד היושב ראש וחברי הכנסת קיבלו תחשיב מסודר של כל הרווחיות של כל אחד מגורמי הייצור האלה?

גיל ברגפרוינד: רק לפי החלטה כזאת אפשר לדעת מי גוזר את הקופון.

יצחק וקנין: אני מוכן להביא לך תחשיב כזה, אדוני היושב ראש.

גיל ברגפרוינד: - - וככל שאין עדין כזה, אז כדאי שיהיה לכבודם.

גיל ברגפרוינד: ואם התחשיב מראה איפה יש, אז צריך שם לחפש איפה הכסף נמצא.

איתן כבל: תודה גיל.

איתן כבל: ציון סיידוף מנס הרים, מגדל.

איתן כבל: בבקשה תתקרב, שב.

איתן כבל: לאחריו חבר הכנסת עיסאווי פריג'.

ציון סיידוף: אני ממושב נס הרים, מגדל 40 שנה.

ציון סיידוף: 20 שנה כשכיר, 20 שנה כעצמאי.

ציון סיידוף: בגיל 65 אני לא מתכוון לחזור על מה שכבר נאמר, אני חושב שהכל נאמר ונדון – רק לנושא אחד: אנחנו מתעסקים בבעלי חיים, בנשמות שחיים ונושמים כמונו, בני האדם.

ציון סיידוף: הנושא שאני מתכוון אליו זה מחלות קשות שפוגעות לעתים קרובות בלהקת העופות כגון: שפעת, ברונכיט, ניוקאסל וכולי.

ציון סיידוף: בעיקר אני מתכוון להעלות לסדר ולהתייחס בכובד ראש בכל הסכם שיתגבש, למחלת REOVIRUS, שגורמת לדלקת הגידים ולקריעה של הגידים, ומכאן להטרפה של כלל הלהקה.

ציון סיידוף: זה בא בגלים, הרבה מקרים בהפתעה, בסדר גודל של מגיפה ויותר מזה.

ציון סיידוף: זה גורם לפסילה של כל הלהקה, כלל הלהקות, ומכאן שהנזק יותר גדול מכל מחלה קשה אחרת.

ציון סיידוף: אין כשרוות שקונה "צומת גידים", זה טרף מוחלט.

ציון סיידוף: זה יכול להיות משווק למגזר הערבי בלבד, במחירי היצף גבוהים - -

עיסאווי פריג': מה זה המגזר הערבי ברשותך?

ציון סיידוף: אנשים שלא אוכלים כשר.

עיסאווי פריג': אין נבלות באמצע...

קריאות: - - -

יצחק וקנין: עיסאווי, זה עניין של כשרות.

ציון סיידוף: - - אני אתקן את עצמי – למגזר שלא אוכל כשר.

ציון סיידוף: מחירי היצף גבוהים, שמגיעים עד לשני שקלים לקילוגרם, פחות ממחיר עלות כי השוק לקליטת עופות אלו הוא שוק מוגבל, שלא מסוגל לקלוט את העופות.

ציון סיידוף: - -

יצחק וקנין: אני עוצר אותו דקה, כדי שתבינו מה זה מחיר עלות: החקלאי, עולה לו הגידול חמישה שקלים, חמישה וחצי שקלים עלות גידול, תערובת, תשומות הכל.

יצחק וקנין: מה שהוא מקבל, 40 אגורות, 30 אגורות לקילוגרם, זה מה ש - - - כל השאר, תעשו - -

עיסאווי פריג': איך בשטחים מוכרים את זה בשבעה שקלים לקילו?

יצחק וקנין: בקיצור, רבותי, אני אומר לכם: תעשו את התחשיב מה מקבל חקלאי, ואם הוא מקבל את הנזק הזה, הוא מפסיד את המכנסיים.

יצחק וקנין: הסבר פשוט, רבותי.

יצחק וקנין: שלא תחשבו שהחקלאים גוזרים פה איזה קופון.

ציון סיידוף: - - אני רוצה להוסיף עוד דבר אחד, שאין פיצוי משום גורם למחלה הזאת, ואין שום חברת ביטוח, לא בארץ ולא בחו"ל, שמוכנות לבטח את המחלה הזאת.

קריאה: איך תשפיע העלייה בצפיפות הלולים על - -

איתן כבל: סליחה.

איתן כבל: חברים, זה דיון אחר, שעסקנו בו בתחום האחר.

איתן כבל: אני לא רוצה עכשיו לפתוח כאן את הדיון.

איתן כבל: יש לנו מספיק כדי להתמקד במה שאנחנו רוצים להגיע אליו.

איתן כבל: עורכת הדין נילי אבן חן, מהתנועה לאיכות השלטון, רצית לומר כמה מילים בקצרה.

נילי אבן חן: ממש כמה מילים.

נילי אבן חן: אכן דיברתי בשבוע שעבר, ואני לא מתכוונת לחזור על שום דבר מהדברים.

נילי אבן חן: אני רוצה רק להציע נושא, שאני חושבת שעליו כן יכולה להיות הסכמה כללית בשולחן הזה, וזה נושא שלא עולה.

נילי אבן חן: הוא היה קודם בהצעת החוק ומשום מה ירד, והוא כל הנושא של ניגוד עניינים במועצת הייצור.

נילי אבן חן: ושוב אני אומרת – גם כאלה שתומכים ברפורמה וגם כאלה שמתנגדים לרפורמה, בסיכומו של דבר, מי שמקבל את ההחלטות על המכסות זו המועצה.

נילי אבן חן: עכשיו, צריך להסתכל מי יושב במועצה, ומי שיושב כרגע במועצה, הרוב שלו זה אותם מגדלים שכשמגדלים איפה הכסף, אני בטוחה ששם נמצא את הכסף.

נילי אבן חן: וההצעה - -

קריאות: - - -

איתן כבל: חברים.

איתן כבל: מה שמך?

ישי דובני: ישי דובני, שתקתי עד עכשיו.

איתן כבל: ישי ממושב תלמים, אתה הבא בתור.

נילי אבן חן: - - בכללי ניגוד עניינים יש כלל מאד פשוט, שמי שמקבל את ההחלטה הוא לא זה שנהנה ממנה.

נילי אבן חן: כרגע זה המצב - מי שמקבל את ההחלטה על המכסות, זה אלה שנהנים.

נילי אבן חן: הגדולים הם אלה שנהנים - -

קריאה: - - -

איתן כבל: עזוב.

איתן כבל: סליחה, בכל מדינה מלמדים בשיטה אחרת.

איתן כבל: היא למדה במקום שהיא למדה.

איתן כבל: מה התלונה?

נילי אבן חן: - - ניגודי עניינים זה דבר שהוא כלל מאד בסיסי.

נילי אבן חן: אני אומרת שכל מי שלא מסכים פה לנושא של ניגודי עניינים צריך לבדוק אותו היטב, כי זה בדיוק הנושא שאני חושבת שצריך להיות מוסכם.

נילי אבן חן: ולכן, ההצעה הממשלתית היתה כזאת שתיתן רוב לנציגי הממשלה ולצרכנים.

נילי אבן חן: שוב, התנועה לאיכות השלטון תומכת ברפורמה אבל גם מי שלא תומך ברפורמה, אני חושבת שצריך כן להסכים לנושא של שינוי הרכב המועצה באופן שבו ההחלטות על המכסות, אם יישארו ואני מקווה שלא אבל אם יישארו – יתבצעו בלי - - -

איתן כבל: תודה נילי.

איתן כבל: חבר הכנסת - -

נילי אבן חן: רק רגע, משפט אחרון: אני חוזרת בקריאה למשרד המשפטים ולמשרד האוצר לבדוק האם במצב שנמצא היום אין סתירה להסכמים בינלאומיים שהמדינה חתומה עליהם.

נילי אבן חן: תודה.

איתן כבל: תודה נילי.

איתן כבל: חבר הכנסת עיסאווי פריג', שי דובני ממושב תלמים ואחרון יענה אלון מסר, ואנחנו נסכם.

עיסאווי פריג': מה שלומך אלון?

אלון מסר: מצוין.

עיסאווי פריג': מה שאומרים לך, כל שר אוצר, את רץ אה?

עיסאווי פריג': חברים, שלום לכולם.

עיסאווי פריג': תראה, אדוני היושב ראש, כל שנתיים, לדאבוננו, בממשלת ביבי, היה כל שנה לפני כן.

עיסאווי פריג': יש לנו תקציב, ויש מה שנקרא "פסטיבל חוק ההסדרים".

עיסאווי פריג': פסטיבל חוק ההסדרים אמור לתרגם הלכה למעשה את מה ששר האוצר, שהוא חתן הפסטיבל הזה – מה ששר האוצר הבטיח לבוחריו.

עיסאווי פריג': והמילים - תראה איזה מילים כבדות: יוקר המחיה, הגנה על הצרכן, תחרותיות, ריכוזיות, צדק חברתי, מקום שכיף לחיות בו.

עיסאווי פריג': אני, כאיש מרצ, השתמשתי במילים האלה במהלך אספות הבחירות שלנו.

עיסאווי פריג': באמת השתמשתי, כי אנחנו מאמינים.

עיסאווי פריג': יכול להיות שאם הייתי בשלטון, הייתי מעגל פינות, לא יודע, אבל השתמשנו.

עיסאווי פריג': גם הליכוד השתמשו.

עיסאווי פריג': פסטיבל חוק ההסדרים הזה, חברים, ואדוני היושב ראש - -

יצחק וקנין: עיסאווי, הליכוד השתמש באוטובוסים.

עיסאווי פריג': כן.

עיסאווי פריג': ארדואן השתמש בזה, למד ממנו.

עיסאווי פריג': הכורדים באים.

עיסאווי פריג': זה עבד, כנראה מתכון... - - אז אדוני היושב ראש, הפסטיבל הזה, אנחנו צריכים לשים לו קץ.

עיסאווי פריג': אני בן לחקלאי, אבא שלי מגדל עגבניות בחממות בכפר קאסם.

עיסאווי פריג': קיבל מהמדינה לפני - -

איתן כבל: אז כשכולם אל אכלו כלום, אתה טחנת עגבניות.

עיסאווי פריג': - - אבל עכשיו אבא זקן.

עיסאווי פריג': אני בעצמי הייתי גם שותף לכל השקשוקה הזאת.

עיסאווי פריג': אני שואל אתכם, באמת, ואת כל הנוכחים: תראו מה קרה – מע"מ הורדנו מ-18% ל-17% – אחוז אחד.

עיסאווי פריג': יוקר המחיה נשאר, שום מוצר לא ירד.

עיסאווי פריג': האחוז הלך לכיס של מי שצריך, בסדר?

עיסאווי פריג': חבית הדלק מזה שנים רבות יורדת ומחיר הדקל עולה ב-30%.

עיסאווי פריג': מ-4-4.5 ל-6.5, בסדר?

עיסאווי פריג': חוק ההסדרים, שכולם מנגנים עליו, אנחנו סובלים משירותי דואר על הפנים.

עיסאווי פריג': למה אין רפורמה בשוק הדואר בחוק ההסדרים לעשות את זה כל כך מהר?

עיסאווי פריג': למה היא נמשכת שנים?

עיסאווי פריג': הרי הצרכן חשוב לכם.

עיסאווי פריג': למה לא חשבתם לעשות רפורמה בדואר עכשיו, אדוני שר האוצר?

עיסאווי פריג': עכשיו, אדוני ראש הממשלה?

עיסאווי פריג': כשזה חשוב.

עיסאווי פריג': שכל אזרח ואזרח מחכה לחבילות שלו חודש או חודשיים.

עיסאווי פריג': למה דווקא הפטם חשוב לכם?

עיסאווי פריג': למה?

עיסאווי פריג': מי בעלי האינטרס?

עיסאווי פריג': אני שוב חוזר ואומר: לפני שבוע העבירו את חוק הבנקאות, לתת כסף לשתיים שלוש חברות של 2.5 מיליארד שקל, גיוס אגף בשוק ההון במטרה להגדיל, להציף את שוק האשראי.

עיסאווי פריג': אני שואל אתכם: בנק הדואר, שמסוגל לתת תחרות לבנקים עם עמלות זולות - למה אתם מעכבים אותו עד עכשיו, אם אתם באמת רוצים להיטיב עם הצרכן?

עיסאווי פריג': ומכאן, אני אומר לכם, ואני, כרואה חשבון, זה המקצוע שלי, אני מבין בהיצע וביקוש.

עיסאווי פריג': למדתי, הרי זה התואר שלי, חייתי את זה.

עיסאווי פריג': לא תמיד המשוואה של היצע וביקוש מתיישמת וגורמת להורדת מחירים.

עיסאווי פריג': זה קשקוש אחד גדול.

עיסאווי פריג': זה לא תמיד נכון.

עיסאווי פריג': וכשאנחנו מתעסקים עם בעלי חיים או עם דברי מאכל – זה עוד מחזק בי את הדעה שזה לא נכון.

עיסאווי פריג': למה?

עיסאווי פריג': כי אנחנו נמצאים במשק במדיניות מזה שנים של ניהול ליבראלי.

עיסאווי פריג': משק פתוח - מחזקים את החזק, מחלישים את החלש.

עיסאווי פריג': אז לשם כך, מישהו צריך להרוויח.

עיסאווי פריג': תאוות הבצע לא תעצור.

עיסאווי פריג': אז על איזו הורדת מחירים אתם מדברים?

עיסאווי פריג': מישהו צריך להרוויח.

עיסאווי פריג': אם לא יהיו הפערים האלה - הרי כבוד הרב אמר שעלות העגבנייה שתיים וחצי, והיא נמכרת ב-14 שקל.

עיסאווי פריג': פערי התיווך האלה, היצע וביקוש, לא סגר אותה.

עיסאווי פריג': מי סגר אותה?

עיסאווי פריג': תאוות הבצע, שחיים רוצה להרוויח ואחמד רוצה להרוויח וזה רוצה להרוויח.

עיסאווי פריג': כולם על חשבון הצרכן.

עיסאווי פריג': ואני בסוף אזכיר לכם: שמעתים על "ועדת ששינסקי" במתווה הגז?

עיסאווי פריג': היתה ועדה עשר.

עיסאווי פריג': באמת, אני קראתי את המתווה של "ששינסקי 1", עכשיו דנים "בששינסקי 2" – היה בסדר.

עיסאווי פריג': מה עשו?

עיסאווי פריג': איך שבאה "ועדת ששינסקי", הקפיאו את כל המתווה לאיזה שנה בכדי לייצר מצב איך יגלגל המס הזה, ששינסקי, על הצרכן, וזה בא אכן על חוזה חברת-חשמל, איך מגלגלים את זה על הצרכן.

עיסאווי פריג': חברים ואדוני היושב ראש, אני פונה אליך לקחת אומץ ולזרוק את הרפורמה הזאת לפח.

עיסאווי פריג': חוק ההסדרים לא צריך מנחה ומכוון.

עיסאווי פריג': מה שצריך להיות המנחה והמכוון הוא האינטרס הציבורי, באמת האינטרס הציבורי.

עיסאווי פריג': לשם כך, שום דבר לא בוער, חברים, שום דבר לא בוער.

עיסאווי פריג': אל תהיו שב-19 בנובמבר חייבים להגיע.

עיסאווי פריג': לא.

עיסאווי פריג': כל מה שבא בכפיה, יש בו משהו חשוד.

עיסאווי פריג': לשם כך, אנחנו צריכים לחתור למצב שנוכל את ה-40 שנה, סיידוף ואחרים, שהם בעיניי האמא והאבא של החקלאות, שהם מבינים יותר טוב מכל איש מאחורי רפורמה כזאת כי להיות בעל ניסיון הרבה יותר חשוב מלהיות בעל מספרים.

עיסאווי פריג': לאזור אומץ, איתן.

עיסאווי פריג': אנחנו לא כפופים לאף אחד.

עיסאווי פריג': תודה לכם.

איתן כבל: תודה.

איתן כבל: ישי דובני, מושב תלמים, ואחרון אלון מסר.

איתן כבל: בבקשה.

ישי דובני: תודה.

ישי דובני: אני ישי דובני ממושב תלמים, מגדל פטם, ואני בעצם התוצר של הרפורמה משנת 96.

ישי דובני: אמר היושב ראש בישיבה לפני שבועיים שהאוצר עושה כל מיני רפורמות, ובאמת לא מישהו בא ובודק אותן ועוקב אחריהן ורואה מה התוצאה ולאן פנינו מועדות.

ישי דובני: אז הנה, אני אפנה לחבריי מהאוצר ואומר להם שב-96 פתחתם את השוק החופשי הזה, את שוק הפטם דאז, שהיה שייך לשוק חופשי, ואני התוצר שלו.

ישי דובני: אני מגדל פטם גדול והיום, לצורך הענין, אתם באים אל, ואני פה יושב כנציג ההורים שלי, אני מגדל עופות כבר 28 שנה.

ישי דובני: הם אומרים: תקשיב, את כל הדרך שעשית עד היום – עשית, ועשית לבד.

ישי דובני: לא תמכו בנו, ואמר חברי אבו וילן שהתמיכה בפטם היא תמיכה שלילית.

ישי דובני: עשינו את הכל לבד, הקמנו חוות גדולות, הוצאנו אותן מהישובים, אנחנו מגדלים מעולים.

ישי דובני: יש לנו תנאים סניטריים פנטסטיים.

ישי דובני: אנחנו עם מוצר בריא, טרי, ועם חיי מדף מאד מאד קצרים, והיום אתם אומרים לי: צא לשוק החופשי ותתמודד לבד.

ישי דובני: ואמר חברי ציון - הטייקונים יאכלו אותי, למרות שאני גדול, ובוודאי ובוודאי את חבריי, המגדלים הקטנים.

ישי דובני: הגענו למצב שאנחנו עם עודף יכולת ייצור בענף שלנו ומתוכנו, בזכות החוק שמאפשר לנו את זה - והמילה "קרטל", אסור שתאמר פה יותר, וזה רץ פה בין כולם במהלך כל הדיון הזה.

ישי דובני: זו מילה שלילית, אדון קהלת.

ישי דובני: זו מילה שלילית ולא חיובית.

ישי דובני: - -

עיסאווי פריג': אני חולק עליך.

נילי אבן חן: זו הגדרה משפטית.

ישי דובני: - - אוקי, אבל הקונוטציה שלו מאד לא חיובית.

ישי דובני: "קרטל סמים" זה נשמע לא חיובי, וזה מה שנתפס בציבור.

ישי דובני: אז סליחה, אנחנו את ההסדר שלנו עשינו במסגרת החוק כמגדלים, ומותר לנו.

ישי דובני: והמקום כאן, תודה על הבמה שניתנה לי אבל זה המקום לבוא ולומר: תקשיבו, אתם שופכים את המים עם התינוק, אתם לא באמת מסתכלים קדימה.

ישי דובני: התוצאה של הרפורמה הזאת שחברי הכנסת קראו להסיר אותה מעל השולחן של הוועדה הנכבדה הזאת – תמיד תעשו על הענף שלנו.

ישי דובני: הקטנים כגדולים ובכלל.

ישי דובני: ומהמקום הזה אני בעצם בא וקורא פעם אחת להסיר את הרפורמה הזאת מחוק ההסדרים, ואמר יושב ראש הוועדה שהדרך להגיע לזה היא בהבנות והסכמות.

ישי דובני: לדעתי כן מתנהל משא ומתן, ונכון לתת לו מה שנקרא במה.

ישי דובני: בהצלחה.

איתן כבל: תודה.

איתן כבל: אני מודה לך.

איתן כבל: אלון, בבקשה.

אלון מסר: תודה, אדוני היושב ראש.

אלון מסר: לצערי, הרבה מחברי הכנסת שדיברו – רציתי להתייחס לדברים שנאמרו אבל הם כבר הלכו.

אלון מסר: אני אתייחס בכל זאת לכמה נושאים.

אלון מסר: - -

איתן כבל: אני אדאג שהם יקראו את הפרוטוקול.

אלון מסר: תודה.

אלון מסר: אני רוצה לחזור על כמה דברים שנאמרו בחלק מהדיונים הקודמים: בסוף, למה אנחנו פה ולאן עוברת הרפורמה?

אלון מסר: הרפורמה הזאת לא מוסיפה - - - אוצר המדינה, לא מטרתה לקיצוץ בהוצאות או דברים שבדרך כלל נוטים פה לדבר כנגד צעדים שהאוצר מביא לדיונים.

אלון מסר: הרפורמה פה מסיבה אחת: אנחנו בודקים כל הזמן מה קורה ביוקר המחיה בכל מיני מוצרים, ובמקומות מסוימים, שאנחנו חושבים שיש כשלים תחרותיים, אנחנו נכנסים בהם.

אלון מסר: עשינו את זה, לדוגמה, וזה הצליח מאד יפה בגבינות הצהובות לפני שנה ומשהו, שנה וחצי.

אלון מסר: באנו לוועדה, גם הסברנו לוועדה בדיוק מה עשינו, והיום אזרחי מדינת ישראל יכולים לקנות גבינות צהובות ב-30%-50% יותר זול ממה שהיה אי פעם.

אלון מסר: יותר זול מהפיקוח צריך להגיד, לא יותר זול מהגבינות הלא-מפוקחות.

אלון מסר: אותו דבר, בוועדה דיברנו הרבה על מחיר המים, בוועדה הקודמת.

אלון מסר: אני התחייבתי בפני הוועדה שמחירי המים כתוצאה מהתיקונים ירדו.

אלון מסר: אני אמרתי 5%, בינתיים ירדו כבר ב-17%.

אלון מסר: הדברים קורים, חלק מהדברים שאנחנו אומרים גם קורים לטובה, וחשוב לי להגיד את זה, ואנחנו עושים את זה באופן טבעי בכל מקום ומקום.

אלון מסר: אף אחד לא בא ספציפית לענף הפטם, בגלל שיש לנו משהו כנגד המגדלים.

אלון מסר: באמת, כולם מבינים שזה לא מגיע מהכיוון הזה - -

ישי דובני: אבל זה יפגע בנו בסופו של דבר.

אלון מסר: שניה.

אלון מסר: חשוב לי אבל להגיד שלא באנו מתוך מטרה לפגוע במגדלי הפטם או מתוך כוונה לייצר עודפים שמטרתם להשמיד תרנגולות לשווא.

אלון מסר: אף אחד לא בא מהמטרות האלה.

אלון מסר: באנו במטרה אחת – יוקר המחיה ומחיר העוף לצרכן.

אלון מסר: ובסופו של דבר, צריך להגיד פה את הדברים: המחיר של העוף עלה בצורה דרסטית מאז קיומו של ההסדר הזה.

אלון מסר: לא נקרא לו "קרטל", נקרא לו "הסדר".

אלון מסר: עלו בצורה דרמטית.

אלון מסר: אנחנו גם לא אמרנו בוועדה פה שהמחירים ירדו ב-25% כי יכול להיות שהנקודה שממנה הם עלו, הם היו טיפה מתחת לשיווי המשקל - -

קריאות: הרבה מתחת.

איתן כבל: חברים, אני רוצה להזכיר לכם את הדבר הבא: זה מלחמה של מעטים מול רבים.

איתן כבל: אז בבקשה, נכון שהם מעטים אבל הם מהאימפריה אבל ברשותכם, אני אומר לכם, הם ה"עלאווים" היום, שלא יקומו ויהיה להם מהפכה.

איתן כבל: אז בבקשה, אל תפריעו להם.

איתן כבל: זה לא הוגן גם.

אלון מסר: - - קטעו את חוט המחשבה שלי...

אלון מסר: לגבי המחירים – אנחנו בפירוש חושבים שכן, מימוש של הרפורמה הזאת יוריד את המחירים.

אלון מסר: אני חושב גם שכולם מסכימים לזה, רק כולם אומרים מה ההשלכות של המהלך הזה.

אלון מסר: מצד אחד, החקלאים אומרים שהמחירים ירדו ולכן יקרו צעדים א', ב', ג'.

אלון מסר: מצד שני, ארגוני צער בעלי החיים אומרים: המחירים ירדו, ולכן יקרה ב',ג',ד',ה',ו'.

אלון מסר: אבל נקודת המוצאה היא שכן, משהו בשוק הזה יקרה כי השוק הזה לא מתנהל בתנאי תחרות.

אלון מסר: כשתהיה תחרות, המחירים, כמו שאתה אומר, ירדו.

אלון מסר: אני לא חושב שיהיו עודפים כמו שגם לא היו עודפים כשלא היה הסדר בפעם הקודמת, ולא השמידו תרנגולות וגרסו אותן לשווא.

אלון מסר: בסופו של דבר אנשים קנו תרנגולות יותר בזול, ואותו דבר צפוי לקרות גם עכשיו.

אלון מסר: לכן, אנחנו חושבים שכן המחירים ירדו, והשאלה מה יקרה עם זה.

אלון מסר: חשוב לי להגיד, אדוני היושב ראש, שאנחנו מדברים באינטנסיביות יחד אתך, ומנסים להגיע לאיזה שהם מתווים שבסוף יגיעו לאותה מטרה, אולי בדרך שהיא טיפה שונה והיא עדין נכונה ולא רעה.

אלון מסר: באמת שמנו איזו שהיא הצעה על השולחן ואמרנו: תראו, בסופו של דבר אנחנו חושבים שאין את ההערכה השמרנית, המחירים יכולים לרדת לפחות ב-10%.

אלון מסר: לא יודע כמה יותר, אמרנו בין 10 ל-20, 10 זה לדעתנו הערכה שמרנית - -

עיסאווי פריג': יש לך הצעת תכנון - -

אלון מסר: לא, אנחנו רוצים לדבר על משהו אחר.

אלון מסר: אנחנו בטוחים שבהצעה שלנו המחירים ירדו אפילו ביותר.

אלון מסר: אמרנו גם בדיונים שאפשר לעשות משהו אחר.

אלון מסר: להגיד, בואו נעשה ככה: אפשר לאמץ את התיקון לחוק ולהגיד שבמידה והמחירים ירדו ביותר מ-10% ולא יעלו, הוא לא ייכנס לתוקף.

אלון מסר: מעכשיו נגיד תחולה בעוד שנה וככל שהמחירים אכן ירדו, התחולה תידחה כל פעם באופן אוטומטי.

אלון מסר: ואז - -

קריאות: זה תלוי בהמון דברים - - -

איתן כבל: חברים, זה יפה מאד.

איתן כבל: הוא אמר, אתם הגבתם, הוא יגיב ועכשיו אני רוצה שהוא ימשיך.

אלון מסר: - - אם אפשר לייצר הסדר, אם כולם רוצים הסדר ואפשר לייצר הסדר במחירים יותר נמוכים, לפחות ב-10%, אני חושב שיותר אבל לא משנה – נניח ו-10% זה המספר שיתקבע פה, בוועדה, אפשר להגיד שאפשר לאמץ את החוק הזה.

אלון מסר: התחולה שלו לא תיכנס לתוקף במידה ואכן המחירים ירדו כמו שאנחנו חושבים.

אלון מסר: - -

קריאה: אתה מוכן להמר על המשכורת שלך לכל החיים?

אלון מסר: - - במידה והמחירים אכן ירדו, ואפשר להגיע להסדר שהוא טיפה שונה, ויכול להיות שהענף כולו יחליט אז בואו נחליט ביחד איך מתייעלים וחוסכים 10% - שום דבר לא יקרה מבחינת היכולת של המגדלים או המשחטות או הקואופרציות.

אלון מסר: זו הצעה שאנחנו שמים על השולחן.

אלון מסר: אני חושב שמצד אחד היא יכולה להבטיח שהמחירים אכן ירדו לצרכן, שזה מה שאנחנו רוצים ומצד שני, אם אכן ירדו, שום דבר לא ישתנה.

אלון מסר: ואם לא ירדו, אז משהו כן ישתנה כי הם צריכים לרדת.

קריאה: אתה משחק בעתיד של המגדלים, אם כן ואם לא.

איתן כבל: חברים, אני לא חושב שהיה נושא שמוצה כל כך עד תום, ונתנה אפשרות לאנשים לומר את דעתם כפי שהיה בנושא הזה, בוודאי כשמדובר בחוק ההסדרים, כשהזמן קצוב לנו.

איתן כבל: אלון, חשוב לי שתקשיב: תראו, אתם שומעים את הקולות ואת הרעמים, נכון?

איתן כבל: אתם שומעים אותם בדיוק כמוני.

איתן כבל: אתם מבינים ענין, אנחנו מבינים ענין ודיברנו על זה.

איתן כבל: אני רוצה להודיע פה כך: הדברים שלי הם לא כדי לנסות ולייצר מצב – הרי באים חברים שאומרים לפצל, זה לא שהעניין נגמר.

איתן כבל: לפעמים הפיצול מייצר אחר כך בעיות ויש יותר זמן גם לחפור.

איתן כבל: לכן אני אומר שפיצול זאת לא מילת קסם.

איתן כבל: איך אומרים?

איתן כבל: הייתי פה מספיק שנים כדי לראות שמה שהיה קסם במקום אחר הופך להיות מכשלה במקום אחר.

איתן כבל: אז בואו לא נראה את הדברים בצורה הזאת.

איתן כבל: אני רוצה לבוא ולומר מתוך כוונה ורצון באמת להגיע להבנות אמתיות, כנות, שיודעות לתת מענה צרכני, יודעות לתת מענה לחקלאים הקטנים ולא עושות שינויים דרמטיים בקואופרציה, ולא מצריכים פעולות אגרסיביות מול אפרוחים ודברים מהסוג הזה, שמבצעות פעולות נוראיות מיותרות.

איתן כבל: לכן אני אומר את הדבר הבא: יש עבודה של הוועדה, יש לו"ז שלנו.

איתן כבל: ואיך אומרים?

איתן כבל: נכון שהצוות של הוועדה מיומן ואם לא הטוב ביותר אני אומר מהטובים ביותר, זה רק כדי לפרגן גם לאחרים אז אני אומר את זה כך: אני מבקש שעד מחר בשעה שתיים, או שהצלחתם להגיע להבנות, אבל בכל מקרה, אם הגעתם להבנות, אנחנו רוצים לקבל נוסח מתוקן אחרת אני אצטרך להיענות לבקשה להעלות את הבקשה לפיצול.

איתן כבל: אני גם אודיע את זה לשר כדי שהדברים יהיו ברורים, כדי שלא נמצא את עצמנו שם שאני חס וחלילה לא עומד בהתחייבויות שנתנו, ואתה רואה שזה חוצה מפלגות, חוצה קבוצות.

איתן כבל: יש כאן קונצנזוס כזה שצריך לתת עליו את הדעת.

איתן כבל: לא מספיק להיות צודק בעניין הזה, החוכמה היא בעיקר להיות חכם.

איתן כבל: הישיבה נעולה.